title: 2007/436/EB,Euratomas: 2007 m. birželio 7 d. Tarybos sprendimas dėl Europos Bendrijų nuosavų išteklių sistemos

text:
23.6.2007

               LT

               Europos Sąjungos oficialusis leidinys

               L 163/17

      TARYBOS SPRENDIMAS

   2007 m. birželio 7 d.
   dėl Europos Bendrijų nuosavų išteklių sistemos
   (2007/436/EB, Euratomas)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 269 straipsnį,
   atsižvelgdama į Europos atominės energijos bendrijos sutartį, ypač į jos 173 straipsnį,
   atsižvelgdama į Komisijos pasiūlymą,
   atsižvelgdama į Europos Parlamento nuomonę (1),
   atsižvelgdama į Audito Rūmų nuomonę (2),
   atsižvelgdama į Europos ekonomikos ir socialinių reikalų komiteto nuomonę (3),
   kadangi:

               (1)

               2005 m. gruodžio 15–16 d. Briuselyje įvykusiame Europos Vadovų Tarybos susitikime buvo padaryta išvada, inter alia, kad nuosavų išteklių nustatymo tvarkai turėtų būti taikomas bendras teisingumo principas. Todėl šia tvarka turėtų užtikrinti, kad atsižvelgiant į atitinkamas 1984 m. Fontenblo Europos Vadovų Tarybos išvadas, nė vienai valstybei narei netektų biudžeto našta, kuri būtų pernelyg didelė, lyginant su santykine gerove valstybėje. Todėl tikslinga įvesti nuostatas, taikomas konkrečioms valstybėms narėms.

               (2)

               Bendrijų nuosavų išteklių sistema turi užtikrinti pakankamus išteklius nuosekliam Bendrijų politikos vystymui, laikantis privalomos griežtos biudžetinės drausmės.

               (3)

               Šiame sprendime bendrosios nacionalinės pajamos (BNP) turėtų būti apibrėžiamos kaip metinės BNP rinkos kainomis, nustatytos Komisijos taikant Europos nacionalinių ir regioninių sąskaitų sistemą Bendrijoje (toliau – ESS 95) pagal Tarybos reglamentą (EB) Nr. 2223/96 (4).

               (4)

               Atsižvelgdama į perėjimą nuo ESS 79 prie ESS 95 biudžeto ir nuosavų išteklių tikslais bei siekdama išlaikyti nepakitusią Bendrijoms perduotų finansinių išteklių sumą, Komisija pagal 2000 m. rugsėjo 29 d. Tarybos sprendimo 2000/597/EB, Euratomas dėl Europos Bendrijų nuosavų išteklių sistemos (5) 3 straipsnio 1 ir 2 dalis perskaičiavo, taikydama tame straipsnyje pateiktą formulę, nuosavų išteklių viršutinę ribą ir asignavimų įsipareigojimams viršutinę ribą, išreikštas šimtųjų dalių tikslumu. 2001 m. gruodžio 28 d. Komisija Tarybai ir Europos Parlamentui pateikė naujas viršutines ribas. Nustatyta nuosavų išteklių viršutinė riba buvo 1,24 % valstybių narių BNP rinkos kainomis, o nustatyta asignavimų įsipareigojimams viršutinė riba buvo 1,31 % valstybių narių BNP. 2005 m. gruodžio 15–16 d. Europos Vadovų Taryba padarė išvadą, kad reikėtų išlaikyti dabartinį viršutinių ribų lygį.

               (5)

               Siekiant, kad Bendrijoms perduodamų finansinių išteklių suma nepasikeistų, pakeitus ESS 95 tikslinga pakoreguoti tas viršutines ribas, išreikštas BNP procentine dalimi, dėl ko labai pasikeistų BNP dydis.

               (6)

               Europos Sąjungos teisėje įgyvendinus daugiašalių derybų dėl prekybos Urugvajaus raunde sudarytus susitarimus, nebeliko esminių skirtumų tarp žemės ūkio mokesčių ir muitų mokesčių. Todėl tikslinga pašalinti šių sąvokų skirtumą Europos Sąjungos bendrojo biudžeto srityje.

               (7)

               Siekdama skaidrumo ir supaprastinimo, 2005 m. gruodžio 15–16 d. Europos Vadovų Taryba nusprendė nustatyti 0,30 % dydžio vienodą pridėtinės vertės mokesčio (PVM) išteklių pareikalavimo tarifą.

               (8)

               2005 m. gruodžio 15–16 d. Europos Vadovų Taryba padarė išvadą, kad 2007–2013 m. Austrijai, Vokietijai, Nyderlandams ir Švedijai bus taikomas sumažintas PVM pareikalavimo tarifas ir kad tuo pačiu laikotarpiu Nyderlandams bei Švedijai bus taikomas jų metinių BNP grįstų įmokų bendras sumažinimas.

               (9)

               2005 m. gruodžio 15–16 d. Europos Vadovų Taryba padarė išvadą, kad bus išlaikytas korekcijos mechanizmas Jungtinei Karalystei naudai, tuo pat metu taikant sumažintą šios korekcijos finansavimą Vokietijai, Austrijai, Švedijai ir Nyderlandams. Tačiau po laipsniško įvedimo laikotarpio 2009–2011 m. Jungtinė Karalystė visapusiškai dalyvaus finansuojant plėtros išlaidas, išskyrus tiesiogines žemės ūkio išmokas ir rinkos reguliavimo priemones ir dalį kaimo plėtros išlaidų iš Europos žemės ūkio orientavimo ir garantijų fondo (EŽŪOGF) Garantijų skyriaus. Todėl korekcijos Jungtinės Karalystės naudai apskaičiavimas bus tikslinamas palaipsniui, neįskaitant valstybėms narėms, kurios ES narėmis tapo po 2004 m. balandžio 30 d., paskirstytų išlaidų, išskyrus pirmiau minėtas žemės ūkio ir kaimo plėtros išlaidas. Jungtinės Karalystės papildoma įmoka, susidaranti dėl paskirstytų išlaidų sumažinimo, 2007–2013 m. laikotarpiu neviršys 10,5 mlrd. EUR 2004 m. kainomis. Ši suma bus atitinkamai koreguojama, jeigu iki 2013 m. vyktų tolesnė plėtra, išskyrus Bulgarijos ir Rumunijos įstojimą į ES.

               (10)

               2005 m. gruodžio 15–16 d. Europos Vadovų Taryba padarė išvadą, kad Sprendimo 2000/597/EB, Euratomas 4 straipsnio antros pastraipos f punktas dėl metinių į ES stojančių šalių pasirengimo narystei išlaidų neįtraukimo apskaičiuojant korekciją Jungtinės Karalystės naudai nebebus taikomas nuo 2013 m. pabaigos.

               (11)

               2005 m. gruodžio 15–16 d. Europos Vadovų Taryba paragino Komisiją atlikti išsamią, plačios apimties peržiūrą, apimančią visus ES išlaidų, įskaitant Bendrą žemės ūkio politiką (BŽŪP), ir išteklių, įskaitant Jungtinės Karalystės permokos grąžinimą, aspektus, ir pateikti ataskaitą 2008 m. arba 2009 m.

               (12)

               Turėtų būti priimtos nuostatos, padedančios pereiti nuo Sprendimu 2000/597/EB, Euratomas nustatytos sistemos prie sistemos, nustatytos šiuo sprendimu.

               (13)

               2005 m. gruodžio 15–16 d. Europos Vadovų Taryba padarė išvadą, kad šis sprendimas turi įsigalioti 2007 m. sausio 1 d.,

         NUSTATĖ ŠIAS NUOSTATAS, KURIAS JI REKOMENDUOJA VALSTYBĖMS NARĖMS PRIIMTI:
   1 straipsnis
   Siekiant užtikrinti Europos Sąjungos bendrojo biudžeto finansavimą pagal Europos bendrijos steigimo sutarties (toliau – EB sutartis) 269 straipsnį ir Europos atominės energijos bendrijos steigimo sutarties (toliau – Euratomo sutartis) 173 straipsnį, Bendrijoms nuosavi ištekliai turi būti paskirstyti pagal taisykles, nustatytas kituose šio sprendimo straipsniuose.
   Neatmetant kitų pajamų, Europos Sąjungos bendrasis biudžetas finansuojamas iš Bendrijų nuosavų išteklių.
   2 straipsnis
   1.   Į Europos Sąjungos bendrąjį biudžetą įskaitomus nuosavus išteklius sudaro toliau nurodytos pajamos:

               a)

               rinkliavos, priemokos, papildomos arba kompensacinės sumos, papildomos sumos arba koeficientai, bendrojo muitų tarifo muitai ir kiti muitai, kuriuos Bendrijų institucijos yra nustačiusios arba nustatys prekybai su ES narėmis nesančiomis valstybėmis, ir muitai už prekes pagal nebegaliojančią Europos anglių ir plieno bendrijos steigimo sutartį, taip pat įmokos ir kiti mokesčiai, numatyti bendro cukraus rinkų organizavimo sistemoje;

               b)

               nepažeidžiant 4 dalies antros pastraipos, visų valstybių narių suderintoms PVM apmokestinimo bazėms, nustatytoms pagal Bendrijos taisykles, taikomas galiojantis vienodas tarifas. Apmokestinimo bazė, į kurią reikia atsižvelgti šiuo tikslu, neturi viršyti 50 % kiekvienos valstybės narės BNP, kaip apibrėžta 7 dalyje;

               c)

               nepažeidžiant 5 dalies antros pastraipos, visų valstybių narių BNP sumai taikomas vienodas tarifas, kuris turi būti nustatytas pagal biudžeto sudarymo procedūrą, atsižvelgiant į kitų pajamų bendrą sumą.

         2.   Pajamos, gaunamos nustačius naujus mokesčius pagal EB arba Euratomo sutartyse nustatytą bendros politikos sistemą, jeigu buvo laikomasi EB sutarties 269 straipsnyje ir Euratomo sutarties 173 straipsnyje nustatytos tvarkos, taip pat sudaro nuosavus išteklius, įskaitomus į Europos Sąjungos bendrąjį biudžetą.
   3.   Valstybės narės surinkimo išlaidoms padengti pasilieka 25 % sumų, nurodytų 1 dalies a punkte.
   4.   1 dalies b punkte nustatytas vienodas tarifas yra 0,30 %.
   Tik 2007–2013 m. laikotarpiu Austrijai nustatomas 0,225 %, Vokietijai – 0,15 %, o Nyderlandams ir Švedijai – 0,10 % PVM išteklių pareikalavimo tarifas.
   5.   Pagal 1 dalies c punktą nurodytas vienodas tarifas taikomas kiekvienos valstybės narės BNP.
   Tik 2007–2013 m. laikotarpiu Nyderlandams taikomas 605 mln. EUR bendras jos metinės BNP įmokos sumažinimas, o Švedijai – 150 mln. EUR bendras jos metinės BNP įmokos sumažinimas 2004 m. kainomis. Šios sumos tikslinamos pagal einamąsias kainas, taikant Komisijos pateiktą naujausią, preliminaraus biudžeto projekto sudarymo metu turimą, eurais išreikštą bendrojo vidaus produkto (BVP) defliatorių, skirtą ES. Šie bendri sumažinimai suteikiami apskaičiavus korekciją Jungtinės Karalystės naudai ir jos finansavimą, nurodytą šio sprendimo 4 ir 5 straipsniuose, ir neturi jiems jokio poveikio.
   6.   Jeigu finansinių metų pradžioje biudžetas nepatvirtinamas, taikomi galiojantys PVM ir BNP pareikalavimo tarifai, kol įsigalios nauji tarifai.
   7.   Taikant šį sprendimą, BNP reiškia BNP tų metų rinkos kainomis, kaip nustatė Komisija, taikydama ESS 95 pagal Reglamentą (EB) Nr. 2223/96.
   Jei dėl ESS 95 pakeitimų BNP dydis žymiai pasikeistų, kaip numatė Komisija, Taryba, remdamasi Komisijos pasiūlymu ir pasikonsultavusi su Europos Parlamentu, vieningai nusprendžia, ar šie pasikeitimai taikomi įgyvendinant šį sprendimą.
   3 straipsnis
   1.   Visa nuosavų išteklių suma, skirta Bendrijoms metiniams asignavimams mokėjimams padengti, negali viršyti 1,24 % bendros visų valstybių narių BNP sumos.
   2.   Į Europos Sąjungos bendrąjį biudžetą įskaitytų asignavimų įsipareigojimams bendra metinė suma negali viršyti 1,31 % bendros visų valstybių narių BNP sumos.
   Turi būti išlaikomas asignavimų įsipareigojimams ir asignavimų mokėjimams tinkamas santykis, siekiant užtikrinti jų suderinamumą ir sudaryti sąlygas, kad 1 dalyje nurodytos viršutinės ribos būtų laikomasi vėlesniais metais.
   3.   Jei dėl ESS 95 pakeitimų žymiai keičiasi BNP dydis, taikomas šio sprendimo tikslais, Komisija perskaičiuoja mokėjimų ir įsipareigojimų viršutines ribas, nustatytas 1 ir 2 dalyse, remdamasi šia formule:

   kai t yra paskutinieji visi metai, kurių duomenys turimi pagal 2003 m. liepos 15 d. Tarybos reglamentą (EB, Euratomas) Nr. 1287/2003 dėl bendrųjų nacionalinių pajamų rinkos kainomis suderinimo (BNP Reglamentas) (6).
   4 straipsnis
   1.   Jungtinei Karalystei suteikiama biudžeto disbalanso korekcija.
   Ši korekcija nustatoma taip:

               a)

               praėjusiais finansiniais metais gautas skirtumas skaičiuojamas tarp:

                           —

                           Jungtinei Karalystei tenkančios procentinės dalies neapribotų PVM apmokestinimo bazių sumos atžvilgiu, ir

                           —

                           Jungtinei Karalystei tenkančios procentinės dalies bendros paskirstytų išlaidų sumos atžvilgiu;

               b)

               gautas skirtumas padauginamas iš bendros paskirstytų išlaidų sumos;

               c)

               pagal b punktą apskaičiuotas dydis padauginamas iš 0,66;

               d)

               iš pagal c punktą apskaičiuoto dydžio atimama perėjimo prie apribotų PVM bazių poveikio Jungtinei Karalystei finansinė išraiška ir 2 straipsnio 1 dalies c punkte nurodyti mokėjimai, t. y. skirtumas tarp:

                           —

                           to, ką Jungtinė Karalystė būtų turėjusi mokėti už sumas, finansuojamas iš 2 straipsnio 1 dalies b ir c punktuose nurodytų išteklių, jeigu vienodas tarifas būtų buvęs taikomas neapribotoms PVM bazėms, ir

                           —

                           Jungtinės Karalystės mokamų sumų, numatytų 2 straipsnio 1 dalies b ir c punktuose;

               e)

               iš pagal d punktą apskaičiuoto dydžio atimama Jungtinės Karalystės grynoji nauda, susidaranti dėl 2 straipsnio 1 dalies a punkte nurodytų išteklių procentinės dalies, kurią valstybės narės pasilieka pajamų surinkimo ir susijusioms išlaidoms padengti, padidėjimo;

               f)

               po kiekvienos Europos Sąjungos plėtros pagal e punktą apskaičiuotas dydis tikslinamas, siekiant sumažinti kompensaciją, kartu užtikrinant, kad išlaidos, kurios iki plėtros buvo nemažėjančios, tokios ir liktų po plėtros. Atliekant šį patikslinimą, iš visų paskirstytų išlaidų atimamos metinė stojančiųjų šalių pasirengimo narystei išlaidos. Visos taip apskaičiuotos sumos perkeliamos į kitus metus ir kiekvienais metais tikslinamos taikant Komisijos pateiktą naujausią eurais išreikštą ES skirtą BVP defliatorių. Šis punktas nebetaikomas, kai korekcija bus pirmą kartą įtraukta į biudžetą 2014 m.;

               g)

               šis apskaičiavimas tikslinamas bendrą paskirstytų išlaidų sumą sumažinant valstybių narių, kurios tapo ES narėmis po 2004 m. balandžio 30 d., bendra paskirstytų išlaidų suma, išskyrus tiesiogines žemės ūkio išmokas ir rinkos reguliavimo priemones, taip pat dalį kaimo plėtros išlaidų iš EŽŪOGF Garantijų skyriaus.

         Šis mažinimas atliekamas palaipsniui pagal tokį tvarkaraštį:

               Jungtinei Karalystei taikoma korekcija, pirmą kartą įtrauktina į biudžetą tokiais metais:

               Su plėtra susijusių išlaidų procentinė dalis (kaip apibrėžta pirmiau), kuri neįtraukiama į korekcijos Jungtinės Karalystės naudai apskaičiavimą

               2009

               20

               2010

               70

               2011

               100

         2.   Dėl 1 dalies g punkte nurodyto paskirstytų išlaidų sumažinimo gautas papildoma Jungtinės Karalystės įmoka 2007–2013 m. laikotarpiu neturėtų viršyti 10,5 mlrd. EUR, įvertinus 2004 m. kainomis. Komisijos tarnybos kiekvienais metais tikrina, ar patikslinus korekciją sukaupta suma neviršija šios sumos. Atliekant šį apskaičiavimą, sumos einamosiomis kainomis perskaičiuojamos pagal 2004 m. kainas, taikant Komisijos pateiktą naujausią eurais išreikštą BVP defliatorių, skirtą ES. Jei 10,5 mlrd. EUR viršutinė riba viršijama, atitinkamai mažinama Jungtinės Karalystės įmoka.
   Jei iki 2013 m. vyktų tolesnė plėtra, 10,5 mlrd. EUR viršutinė riba būtų atitinkamai didinama.
   5 straipsnis
   1.   Korekcijos išlaidas padengia kitos valstybės narės toliau nurodytu būdu:

               a)

               išlaidų paskirstymas pirmiausia skaičiuojamas atsižvelgiant į kiekvienos valstybės narės mokamą dalį, nurodytą 2 straipsnio 1 dalies c punkte, neįtraukiant Jungtinės Karalystės dalies ir neatsižvelgiant į Nyderlandams ir Švedijai taikomus BNP grįstų išmokų bendruosius sumažinimus, kaip nurodyta 2 straipsnio 5 dalyje;

               b)

               vėliau jis koreguojamas taip, kad Austrijos, Vokietijos, Nyderlandų ir Švedijos finansuojama dalis būtų apribota iki vienos ketvirtosios jų įprastinės dalies, kuri nustatoma atliekant šį skaičiavimą.

         2.   Jungtinei Karalystei korekcija suteikiama sumažinant sumas, kurias ji turi sumokėti pagal 2 straipsnio 1 dalies c punktą. Išlaidos, kurias patiria kitos valstybės narės, pridedamos prie sumų, kurias kiekviena valstybė narė turi sumokėti pagal 2 straipsnio 1 dalies c punktą.
   3.   Komisija atlieka skaičiavimus, reikalingus 2 straipsnio 5 dalies, 4 straipsnio ir šio straipsnio taikymui.
   4.   Jei finansinių metų pradžioje biudžetas nepatvirtinamas, toliau taikoma paskutiniame patvirtintame biudžete numatyta Jungtinei Karalystei taikoma korekcija ir kitų valstybių narių patiriamos išlaidos.
   6 straipsnis
   2 straipsnyje nurodytos pajamos naudojamos visoms be išimties į Europos Sąjungos bendrąjį biudžetą įtrauktoms išlaidoms finansuoti.
   7 straipsnis
   Bet koks Bendrijų pajamų perviršis, gautas finansinių metų pajamoms viršijus bendras faktines išlaidas, perkeliamas į kitus finansinius metus.
   8 straipsnis
   1.   2 straipsnio 1 dalies a punkte nurodytus Bendrijų nuosavus išteklius valstybės narės surenka pagal nacionalines įstatymų ir kitų teisės aktų nuostatas, kurios prireikus patikslinamos, kad atitiktų Bendrijos taisyklių reikalavimus.
   Komisija reguliariai nagrinėja valstybių narių jai perduotas nacionalines nuostatas ir pateikia valstybėms narėms patikslinimus, kurie jai atrodo būtini siekiant užtikrinti, kad šios nuostatos atitiktų Bendrijos taisykles, ir praneša apie tai biudžeto valdymo institucijai.
   Valstybės narės perduoda Komisijai 2 straipsnio 1 dalies a, b ir c punktuose nurodytus išteklius.
   2.   Laikydamasi EB sutarties 279 straipsnio 2 dalyje ir Euratomo sutarties 183 straipsnyje nustatytos tvarkos, Taryba priima nuostatas, būtinas šiam sprendimui taikyti ir pajamų, nurodytų 2 ir 5 straipsniuose, surinkimo tikrinimo galimybėms sudaryti ir Komisijai perduoti bei mokėti.
   9 straipsnis
   Komisija, atlikdama visapusišką, visus ES išlaidų, įskaitant BŽŪP, ir išteklių, įskaitant Jungtinės Karalystės permokos grąžinimą, aspektus apimančią peržiūrą, apie kurios rezultatus ji praneš 2008 m. arba 2009 m., atlieka bendrą nuosavų išteklių sistemos peržiūrą.
   10 straipsnis
   1.   Atsižvelgiant į 2 dalį, nuo 2007 m. sausio 1 d. panaikinamas Sprendimas 2000/597/EB, Euratomas. Visos nuorodos į 1970 m. balandžio 21 d. Tarybos sprendimą dėl valstybių narių finansinių įnašų pakeitimo Bendrijų nuosavais ištekliais (7), 1985 m. gegužės 7 d. Tarybos sprendimą 85/257/EEB, Euratomas dėl Bendrijų nuosavų išteklių sistemos (8), 1988 m. birželio 24 d. Tarybos sprendimą 88/376/EEB, Euratomas dėl Bendrijų nuosavų išteklių sistemos (9), 1994 m. spalio 31 d. Tarybos sprendimą 94/728/EB, Euratomas dėl Bendrijų nuosavų išteklių sistemos (10) arba Sprendimą 2000/597/EB, Euratomas laikomos nuorodomis į šį sprendimą.
   2.   Sprendimų 88/376/EEB, Euratomas, 94/728/EB, Euratomas ir 2000/597/EB, Euratomas 2, 4 ir 5 straipsniai toliau taikomi skaičiuojant ir tikslinant pajamas, gaunamas taikant visoms valstybėms narėms galiojantį vienodą tarifą PVM bazei, kuri nustatoma vienoda tvarka ir atitinkamais metais apribojama taip, kad sudarytų nuo 50 % ir 55 % kiekvienos valstybės narės bendrojo nacionalinio produkto arba bendrųjų nacionalinių pajamų, ir skaičiuojant Jungtinės Karalystės biudžeto disbalanso korekciją 1988–2006 m.
   3.   Pajamų surinkimo išlaidoms padengti valstybės narės ir toliau pasilieka 10 % sumų, nurodytų 2 straipsnio 1 dalies a punkte, kurias iki 2001 m. vasario 28 d. jos turėjo perduoti Komisijai pagal galiojančias Bendrijos taisykles.
   11 straipsnis
   Apie šį sprendimą valstybes nares informuoja Tarybos Generalinis sekretorius.
   Valstybės narės nedelsdamos Tarybos Generaliniam sekretoriui praneša apie procedūrų šiam sprendimui priimti užbaigimą pagal atitinkamus jų konstitucinius reikalavimus.
   Šis sprendimas įsigalioja pirmą mėnesio, einančio po antroje pastraipoje nurodyto paskutinio pranešimo gavimo, dieną.
   Jis taikomas nuo 2007 m. sausio 1 d.
   12 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Liuksemburge, 2007 m. birželio 7 d.

            Tarybos vardu

            Pirmininkas

         M. GLOS

      (1)  2006 m. liepos 4 d. pateikta nuomonė (dar nepaskelbta Oficialiajame leidinyje).

      (2)  OL C 203, 2006 8 25, p. 50.

      (3)  OL C 309, 2006 12 16, p. 103.

      (4)  OL L 310, 1996 11 30, p. 1. Reglamentas su paskutiniais pakeitimais, padarytais Europos Parlamento ir Tarybos reglamentu (EB) Nr. 1267/2003 (OL L 180, 2003 7 18, p. 1).

      (5)  OL L 253, 2000 10 7, p. 42.

      (6)  OL L 181, 2003 7 19, p. 1.

      (7)  OL L 94, 1970 4 28, p. 19.

      (8)  OL L 128, 1985 5 14, p. 15.

      (9)  OL L 185, 1988 7 15, p. 24.

      (10)  OL L 293, 1994 11 12, p. 9.


title: 2006/471/EB: 2006 m. birželio 27 d.  Tarybos sprendimas, pritaikantis Sprendime 2003/479/EB dėl nacionaliniams ekspertams ir kariniam personalui, komandiruojamiems į Tarybos Generalinį Sekretoriatą, taikomų taisyklių numatytas išmokas

text:
8.7.2006

               LT

               Europos Sąjungos oficialusis leidinys

               L 187/32

      TARYBOS SPRENDIMAS

   2006 m. birželio 27 d.
   pritaikantis Sprendime 2003/479/EB dėl nacionaliniams ekspertams ir kariniam personalui, komandiruojamiems į Tarybos Generalinį Sekretoriatą, taikomų taisyklių numatytas išmokas
   (2006/471/EB)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnio 1 dalį,
   atsižvelgdama į Europos bendrijos steigimo sutartį, ypač į jos 207 straipsnio 2 dalį,
   atsižvelgdama į Tarybos sprendimą 2003/479/EB (1), ypač į jo 15 straipsnį,
   kadangi:

               (1)

               Sprendimo 2003/479/EB 15 straipsnio 7 dalyje numatyta, kad kiekvienais metais, atsižvelgiant į Bendrijos pareigūnų bazinių algų pakeitimą Briuselyje ir Liuksemburge, koreguojami nacionaliniams ekspertams ir kariniam personalui, komandiruojamiems į Tarybos Generalinį Sekretoriatą, suteikiami dienpinigiai ir mėnesinės išmokos; toks koregavimas neturi grįžtamosios galios.

               (2)

               Paskutinį kartą toks išmokų pritaikymas buvo numatytas Sprendimu 2005/442/EB ir įsigaliojo 2005 m. birželio 1 d.

               (3)

               2005 m. gruodžio 20 d. Tarybos reglamentu (EB, Euratomas) Nr. 2104/2005, nuo 2005 m. liepos 1 d. patikslinančiu pareigūnų ir kitų Europos Bendrijų tarnautojų atlyginimus ir pensijas bei joms taikytinus korekcinius koeficientus (2), Taryba nustatė 2,2 % dydžio Bendrijos pareigūnų atlyginimų ir pensijų koregavimą,

         NUSPRENDĖ:
   1 straipsnis
   1.   Sprendimo 2003/479/EB 15 straipsnio 1 dalyje 28,16 EUR ir 112,61 EUR sumos pakeičiamos atitinkamai 28,78 EUR ir 115,09 EUR sumomis.
   2.   15 straipsnio 2 dalyje esanti lentelė pakeičiama taip:

                  „Atstumas tarp įdarbinimo vietos ir komandiruotės vietos (km)

                  Suma eurais

                  0–150

                  0

                  > 150

                  73,98

                  > 300

                  131,52

                  > 500

                  213,73

                  > 800

                  345,26

                  > 1 300

                  542,55

                  > 2 000

                  649,43“.

   3.   15 straipsnio 4 dalyje 28,16 EUR suma pakeičiama 28,78 EUR suma.
   2 straipsnis
   Šis sprendimas įsigalioja pirmą mėnesio, einančio po šio sprendimo priėmimo, dieną.

      Priimta Liuksemburge, 2006 m. birželio 27 d.

            Tarybos vardu

            Pirmininkas

         J. PRÖLL

      (1)  OL L 160, 2003 6 28, p. 72. Sprendimas su paskutiniais pakeitimais, padarytais Tarybos sprendimu 2005/442/EB (OL L 153, 2005 6 16, p. 32).

      (2)  OL L 337, 2005 12 22, p. 7.


title: 2017 m. kovo 3 d. Tarybos sprendimas (BUSP) 2017/380, kuriuo pratęsiamas Europos Sąjungos specialiojo įgaliotinio Artimųjų Rytų taikos procese įgaliojimų terminas

text:
4.3.2017

               LT

               Europos Sąjungos oficialusis leidinys

               L 58/29

         TARYBOS SPRENDIMAS (BUSP) 2017/380
   2017 m. kovo 3 d.
   kuriuo pratęsiamas Europos Sąjungos specialiojo įgaliotinio Artimųjų Rytų taikos procese įgaliojimų terminas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 33 straipsnį ir 31 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2015 m. balandžio 15 d. Taryba priėmė sprendimą (BUSP) 2015/599 (1), kuriuo Fernando GENTILINI buvo paskirtas Europos Sąjungos specialiuoju įgaliotiniu (toliau – ES specialusis įgaliotinis) Artimųjų Rytų taikos procese. ES specialiojo įgaliotinio įgaliojimų terminas baigiasi 2017 m. vasario 28 d.;

               (2)

               ES specialiojo įgaliotinio įgaliojimų terminas turėtų būti pratęstas tolesniam 16 mėnesių laikotarpiui;

               (3)

               ES specialusis įgaliotinis vykdys savo įgaliojimus tokiomis aplinkybėmis, kurios gali pablogėti ir galėtų sutrukdyti siekti Sutarties 21 straipsnyje nustatytų Sąjungos išorės veiksmų tikslų,

         PRIĖMĖ ŠĮ SPRENDIMĄ:
   1 straipsnis
   Europos Sąjungos specialusis įgaliotinis
   Europos Sąjungos specialiojo įgaliotinio (toliau – ES specialusis įgaliotinis) Artimųjų Rytų taikos procese Fernando GENTILINI įgaliojimų terminas pratęsiamas iki 2018 m. birželio 30 d. Taryba, remdamasi Politinio ir saugumo komiteto (toliau – PSK) įvertinimu bei Sąjungos vyriausiojo įgaliotinio užsienio reikalams ir saugumo politikai (toliau – vyriausiasis įgaliotinis) pasiūlymu, gali nuspręsti ES specialiojo įgaliotinio įgaliojimus nutraukti anksčiau.
   2 straipsnis
   Politikos tikslai
   1.   ES specialiojo įgaliotinio įgaliojimai grindžiami Sąjungos politikos tikslais Artimųjų Rytų taikos procese.
   2.   Bendras tikslas – visapusiška taika, kuri turėtų būti pasiekta remiantis dviejų valstybių sambūviu pagrįstu sprendimu su Izraeliu ir demokratine, greta egzistuojančia, gyvybinga, taikia ir suverenia Palestinos valstybe, sugyvenančiais vienas su kitu, turinčiais saugias ir pripažintas sienas, palaikančiais normalius santykius su kaimyninėmis šalimis pagal Jungtinių Tautų (toliau – JT) Saugumo Tarybos rezoliucijas 242(1967) ir 338(1973) ir primenant kitas atitinkamas rezoliucijas, įskaitant 2334(2016), Madrido principus, įskaitant principą „teritorija už taiką“, veiksmų planu, šalių jau pasiektus susitarimus, Arabų taikos iniciatyvą ir Artimųjų Rytų ketverto (toliau – Ketvertas) 2016 m. liepos 1 d. rekomendacijas. Atsižvelgiant į įvairias kryptis Izraelio ir arabų santykiuose, regioninis aspektas yra esminis visapusiškos taikos elementas.
   3.   Politikos prioritetai siekiant šio tikslo yra dviejų valstybių sambūviu pagrįsto sprendimo išsaugojimas ir taikos proceso atnaujinimas bei rėmimas. Siekiant sėkmingo rezultato labai svarbu apibrėžti aiškius derybų pagrindo parametrus. Sąjunga savo poziciją dėl tokių parametrų išdėstė 2009 m. gruodžio mėn., 2010 m. gruodžio mėn. ir 2014 m. liepos mėn. Tarybos išvadose ir ją toliau aktyviai propaguos.
   4.   Sąjunga yra įsipareigojusi dirbti su šalimis ir su tarptautinės bendruomenės partneriais, be kita ko, dalyvaudama Ketverto veikloje ir aktyviai įgyvendindama atitinkamas tarptautines iniciatyvas siekiant suteikti deryboms naują dinamiką.
   3 straipsnis
   Įgaliojimai
   1.   Kad būtų pasiekti politikos tikslai, ES specialiajam įgaliotiniui suteikiami šie įgaliojimai:

               a)

               teikti aktyvią ir veiksmingą Sąjungos paramą veiksmams ir iniciatyvoms, kuriais siekiama galutinai išspręsti Izraelio ir Palestinos konfliktą remiantis dviejų valstybių sambūviu pagrįstu sprendimu ir laikantis Sąjungos parametrų bei atitinkamų JT Saugumo Tarybos rezoliucijų, įskaitant JT ST rezoliuciją 2334(2016), bei teikti ES veiksmų pasiūlymus šiuo atžvilgiu;

               b)

               sudaryti sąlygas glaudiems ryšiams ir juos palaikyti su visomis taikos proceso šalimis, atitinkamais politiniais veikėjais, kitomis regiono valstybėmis, Ketverto nariais ir kitomis susijusiomis valstybėmis, taip pat su JT ir kitomis susijusiomis tarptautinėmis organizacijomis, kaip antai Arabų Valstybių Lyga, siekiant dirbti su jais stiprinant taikos procesą;

               c)

               atitinkamai dirbti siekiant propaguoti galimą naują derybų sistemą ir prisidėti prie jos nustatymo konsultuojantis su visais pagrindiniais suinteresuotaisiais subjektais ir valstybėmis narėmis, visų pirma siekiant Jungtinės deklaracijos, priimtos 2017 m. sausio 15 d. Paryžiuje vykusios konferencijos dalyvių, tikslų (2);

               d)

               aktyviai remti šalių taikos derybas ir prie jų prisidėti, be kita ko, pateikiant pasiūlymų Sąjungos vardu ir atsižvelgiant į nusistovėjusią bei ilgalaikę politiką tose derybose;

               e)

               užtikrinti nuolatinį Sąjungos dalyvavimą atitinkamuose tarptautiniuose forumuose;

               f)

               prisidėti prie krizių valdymo bei prevencijos, be kita ko, Gazos atžvilgiu;

               g)

               kai prašoma, prisidėti įgyvendinant šalių pasiektus tarptautinius susitarimus ir su jomis imtis diplomatinių priemonių tų susitarimų sąlygų nesilaikymo atveju;

               h)

               prisidėti prie politinių pastangų siekiant esminių pokyčių, kad būtų rastas tvarus sprendimas dėl Gazos Ruožo, kuris yra neatskiriama būsimos Palestinos valstybės dalis ir kurio klausimas turėtų būtų nagrinėjamas derybose;

               i)

               atkreipti ypatingą dėmesį į veiksnius, turinčius įtakos taikos proceso regioniniam aspektui, į veiksmus su arabų partneriais ir į Arabų taikos iniciatyvos įgyvendinimą;

               j)

               konstruktyviai bendradarbiauti su susitarimus, sudarytus vedant taikos procesą, pasirašiusiomis šalimis, siekiant skatinti laikytis pagrindinių demokratijos normų, įskaitant pagarbą tarptautinei humanitarinei teisei, žmogaus teisėms ir teisinei valstybei;

               k)

               teikti pasiūlymus dėl Sąjungos intervencinių veiksmų taikos procese ir dėl geriausio Sąjungos iniciatyvų bei su vykstančiu taikos procesu susijusių Sąjungos pastangų, pavyzdžiui, Sąjungos indėlio į Palestinos reformas, įgyvendinimo būdo, įskaitant atitinkamų Sąjungos vystymo projektų politinius aspektus;

               l)

               įpareigoti šalis susilaikyti nuo vienašalių veiksmų, kurie kelia grėsmę dviejų valstybių sambūviu pagrįsto sprendimo įgyvendinamumui, t.y. Jeruzalėje, okupuoto Vakarų Kranto C teritorijoje;

               m)

               kaip Ketverto pasiuntiniui – reguliariai teikti informaciją apie derybų pažangą bei eigą ir apie Ketverto veiklą, bei prisidėti rengiant Ketverto pasiuntinių susitikimus remiantis Sąjungos pozicijomis ir koordinuojant veiksmus su kitais Ketverto nariais;

               n)

               prisidėti įgyvendinant Sąjungos žmogaus teisių politiką bendradarbiaujant su ES specialiuoju įgaliotiniu žmogaus teisių klausimais, įskaitant Sąjungos žmogaus teisių gaires – visų pirma Sąjungos gaires dėl vaikų ir ginkluotų konfliktų bei dėl smurto prieš moteris ir mergaites ir kovos su visų formų moterų ir mergaičių diskriminacija – ir Sąjungos politiką, susijusią su JT Saugumo Tarybos rezoliucija 1325 (2000) dėl moterų, taikos ir saugumo, be kita ko, stebint pokyčius šioje srityje, pranešant apie juos ir rengiant rekomendacijas šioje srityje;

               o)

               padėti viešąją nuomonę formuojantiems įtakingiems asmenims regione geriau suprasti Sąjungos vaidmenį.

         2.   ES specialusis įgaliotinis remia vyriausiojo įgaliotinio darbą, kartu stebi visą su Artimųjų Rytų taikos procesu susijusią Sąjungos veiklą šiame regione.
   4 straipsnis
   Įgaliojimų vykdymas
   1.   ES specialusis įgaliotinis yra atsakingas už įgaliojimų vykdymą; jo veiklą prižiūri vyriausiasis įgaliotinis.
   2.   PSK palaiko ypatingus ryšius su ES specialiuoju įgaliotiniu, o su Taryba ES specialusis įgaliotinis bendrauja pirmiausia pasitelkęs šį komitetą. PSK teikia ES specialiajam įgaliotiniui strategines gaires ir politinius nurodymus pagal jo įgaliojimus, nedarant poveikio vyriausiojo įgaliotinio galioms.
   3.   ES specialusis įgaliotinis savo veiksmus glaudžiai koordinuoja su Europos išorės veiksmų tarnyba (EIVT) ir atitinkamais jos padaliniais.
   4.   ES specialusis įgaliotinis savo veiksmus glaudžiai koordinuoja su Sąjungos atstovybe Jeruzalėje, Sąjungos delegacija Tel Avive, taip pat su kitomis atitinkamomis Sąjungos delegacijomis regione.
   5.   ES specialiojo įgaliotinio pagrindinė įsikūrimo vieta yra regione, kartu užtikrinant reguliarų buvimą EIVT būstinėje.
   5 straipsnis
   Finansavimas
   1.   Su ES specialiojo įgaliotinio įgaliojimų vykdymu laikotarpiu nuo 2017 m. kovo 1 d. iki 2018 m. birželio 30 d. susijusioms išlaidoms padengti skiriama orientacinė finansavimo suma yra 1 825 000 EUR.
   2.   Išlaidos tvarkomos pagal Sąjungos bendrajam biudžetui taikomas procedūras ir taisykles.
   3.   Išlaidos tvarkomos pagal ES specialiojo įgaliotinio ir Komisijos sudarytą sutartį. Už visas išlaidas ES specialusis įgaliotinis atsiskaito Komisijai.
   6 straipsnis
   Darbuotojų grupės sudarymas ir sudėtis
   1.   ES specialusis įgaliotinis sudaro darbuotojų grupę, neviršydamas savo įgaliojimų ir turimų atitinkamų finansinių išteklių. Į darbuotojų grupę įtraukiami darbuotojai, turintys profesinės patirties konkrečiose politikos srityse, kaip reikalaujama įgaliojimuose. ES specialusis įgaliotinis nedelsdamas praneša Tarybai ir Komisijai apie savo darbuotojų grupės sudėtį.
   2.   Valstybės narės, Sąjungos institucijos ir EIVT gali pasiūlyti komandiruoti darbuotojus dirbti su ES specialiuoju įgaliotiniu. Atlyginimą tokiems komandiruotiems darbuotojams moka atitinkamai siunčiančioji valstybė narė, siunčiančioji Sąjungos institucija arba EIVT. Valstybių narių į Sąjungos institucijas arba EIVT komandiruoti ekspertai taip pat gali būti priskirti dirbti ES specialiajam įgaliotiniui. Pagal sutartį pasamdyti kitų šalių darbuotojai turi turėti valstybės narės pilietybę.
   3.   Visi komandiruoti darbuotojai administraciniu požiūriu lieka pavaldūs atitinkamai siunčiančiajai valstybei narei, siunčiančiajai Sąjungos institucijai ar EIVT ir vykdo savo pareigas bei veikia ES specialiojo įgaliotinio įgaliojimų labui.
   4.   ES specialiojo įgaliotinio personalas bendrai įkuriamas kartu su atitinkamais EIVT padaliniais ar Sąjungos delegacijomis siekiant užtikrinti jų atitinkamų veiksmų suderinamumą ir nuoseklumą.
   7 straipsnis
   ES specialiojo įgaliotinio ir jo personalo privilegijos ir imunitetai
   Su priimančiosiomis šalimis atitinkamai susitariama dėl ES specialiojo įgaliotinio ir ES specialiojo įgaliotinio personalo narių užduočių įvykdymui ir sklandžiam darbui užtikrinti būtinų privilegijų, imunitetų ir kitų garantijų. Valstybės narės ir EIVT tuo tikslu teikia visą reikalingą paramą.
   8 straipsnis
   ES įslaptintos informacijos saugumas
   ES specialusis įgaliotinis ir jo darbuotojų grupės nariai laikosi saugumo principų ir būtiniausių standartų, nustatytų Tarybos sprendimu 2013/488/ES (3).
   9 straipsnis
   Galimybė susipažinti su informacija ir logistinė parama
   1.   Valstybės narės, Komisija, EIVT ir Tarybos generalinis sekretoriatas užtikrina, kad ES specialiajam įgaliotiniui būtų sudaryta galimybė susipažinti su visa reikiama informacija.
   2.   Prireikus Sąjungos delegacijos regione ir (arba) valstybės narės teikia logistinę paramą regione.
   10 straipsnis
   Saugumas
   ES specialusis įgaliotinis, laikydamasis Sąjungos politikos dėl personalo, dislokuoto už Sąjungos ribų vykdyti veiksmus pagal Sutarties V antraštinę dalį, saugumo, laikydamasis ES specialiojo įgaliotinio įgaliojimų ir atsižvelgdamas į saugumo padėtį jo atsakomybei priskirtoje teritorijoje, imasi visų praktiškai įgyvendinamų priemonių viso tiesiogiai ES specialiajam įgaliotiniui pavaldaus personalo saugumui užtikrinti, visų pirma:

               a)

               sudarydamas konkretų saugumo planą, grindžiamą EIVT pateiktomis gairėmis, kuriame numatomos konkrečios fizinės, organizacinės ir procedūrinės saugumo priemonės, reglamentuojančios personalo saugaus atvykimo į jo atsakomybei priskirtą teritoriją ir judėjimo joje valdymą bei saugumo incidentų valdymą, ir įskaitant nenumatytų atvejų ir evakuacijos planą;

               b)

               užtikrindamas, kad visi už Sąjungos ribų dislokuoti personalo nariai būtų apdrausti didelės rizikos draudimu, būtinu dėl jo atsakomybei priskirtoje teritorijoje esančių sąlygų;

               c)

               užtikrindamas, kad prieš atvykstant arba atvykus į jo atsakomybei priskirtą teritoriją būtų organizuotas visų ES specialiojo įgaliotinio darbuotojų grupės narių, kurie turi būti dislokuoti už Sąjungos ribų, įskaitant vietoje pagal sutartį įdarbintus darbuotojus, atitinkamas mokymas saugumo klausimais, atsižvelgiant į EIVT tai teritorijai nustatytą rizikos lygį teritorijoje;

               d)

               užtikrindamas, kad būtų įgyvendinamos visos sutartos rekomendacijos, pateiktos remiantis reguliariais saugumo įvertinimais, ir Tarybai, vyriausiajam įgaliotiniui bei Komisijai raštu būtų teikiamos jų įgyvendinimo ir kitų saugumo klausimų ataskaitos, sudarančios pažangos ataskaitos ir įgaliojimų vykdymo ataskaitos dalį.

         11 straipsnis
   Ataskaitų teikimas
   ES specialusis įgaliotinis vyriausiajam įgaliotiniui ir EIVT reguliariai teikia ataskaitas žodžiu ir raštu. Be to, kad laikosi Sąjungos specialiųjų įgaliotinių skyrimo, įgaliojimų ir finansavimo gairėse nustatytų reikalavimų dėl ataskaitų teikimo ir tikslų nustatymo, ES specialusis įgaliotinis teiks reguliarias ataskaitas PSK. ES specialusis įgaliotinis prireikus taip pat teikia ataskaitas Tarybos darbo grupėms. Reguliariai teikiamos ataskaitos platinamos per sistemą COREU. ES specialusis įgaliotinis gali teikti ataskaitas Užsienio reikalų tarybai. Vadovaujantis Sutarties 36 straipsniu ES specialusis įgaliotinis gali dalyvauti informuojant Europos Parlamentą.
   12 straipsnis
   Koordinavimas
   1.   ES specialusis įgaliotinis prisideda prie Sąjungos veiksmų vieningumo, suderinamumo ir efektyvumo ir padeda užtikrinti, kad visos Sąjungos priemonės ir valstybių narių veiksmai būtų naudojami suderintai siekiant Sąjungos politikos tikslų. ES specialiojo įgaliotinio veiksmai derinami su Komisijos veiksmais. ES specialusis įgaliotinis reguliariai informuoja Sąjungos delegacijas ir valstybių narių atstovybes Tel Avive.
   2.   Vietos lygiu glaudus ryšys palaikomas su valstybių narių atstovybių vadovais, Sąjungos delegacijų vadovais ir BSGP misijų vadovais. Jie deda visas įmanomas pastangas, kad padėtų ES specialiajam įgaliotiniui vykdyti įgaliojimus. ES specialusis įgaliotinis, savo veiksmus glaudžiai koordinuodamas su Sąjungos delegacijos Tel Avive vadovu ir Sąjungos atstovybe Jeruzalėje, vietoje teikia politines rekomendacijas Europos Sąjungos policijos misijos Palestinos teritorijose (EUPOL COPPS) ir Europos Sąjungos pasienio pagalbos misijos Rafos perėjimo punktui (ES BAM Rafah) vadovams. ES specialusis įgaliotinis taip pat palaiko ryšius su kitais tarptautiniais bei regioniniais veikėjais vietoje.
   13 straipsnis
   Peržiūra
   Šio sprendimo įgyvendinimas ir jo suderinamumas su kita Sąjungos veikla regione yra nuolat peržiūrimi. ES specialusis įgaliotinis ne vėliau kaip 2017 m. rugsėjo 30 d. Tarybai, vyriausiajam įgaliotiniui ir Komisijai pateikia pažangos ataskaitą, o ne vėliau kaip 2018 m. kovo 31 d. – išsamią įgaliojimų vykdymo ataskaitą.
   14 straipsnis
   Įsigaliojimas
   Šis sprendimas įsigalioja jo priėmimo dieną.
   Jis taikomas nuo 2017 m. kovo 1 d.

      Priimta Briuselyje 2017 m. kovo 3 d.

            Tarybos vardu

            Pirmininkas

         M. FARRUGIA

      (1)  2015 m. balandžio 15 d. Tarybos sprendimas (BUSP) 2015/599, kuriuo skiriamas Europos Sąjungos specialusis įgaliotinis Artimųjų Rytų taikos procese (OL L 99, 2015 4 16, p. 29).

      (2)  Viena valstybė narė (Jungtinė Karalystė) dalyvavo tik stebėtojos teisėmis ir nepasirašė konferencijos metu priimtos Bendros deklaracijos.

      (3)  2013 m. rugsėjo 23 d. Tarybos sprendimas 2013/488/ES dėl ES įslaptintos informacijos apsaugai užtikrinti skirtų saugumo taisyklių (OL L 274, 2013 10 15, p. 1).


title: 2016 m. balandžio 28 d. Europos Parlamento sprendimas (ES) 2016/1494 dėl Europos Sąjungos įstaigų vertimo centro 2014 finansinių metų sąskaitų uždarymo

text:
14.9.2016

               LT

               Europos Sąjungos oficialusis leidinys

               L 246/185

         EUROPOS PARLAMENTO SPRENDIMAS (ES) 2016/1494
   2016 m. balandžio 28 d.
   dėl Europos Sąjungos įstaigų vertimo centro 2014 finansinių metų sąskaitų uždarymo
   EUROPOS PARLAMENTAS,

               —

               atsižvelgdamas į Europos Sąjungos įstaigų vertimo centro 2014 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos Sąjungos įstaigų vertimo centro 2014 finansinių metų metinių ataskaitų kartu su Centro atsakymu (1),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2014 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (2),

               —

               atsižvelgdamas į Tarybos 2016 m. vasario 12 d. rekomendaciją dėl patvirtinimo, kad Centras įvykdė 2014 finansinių metų biudžetą (05584/2016 – C8-0068/2016),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 1994 m. lapkričio 28 d. Tarybos reglamentą (EB) Nr. 2965/94, įsteigiantį Europos Sąjungos įstaigų vertimo centrą (4), ypač į jo 14 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5),

               —

               atsižvelgdamas į 2013 m. rugsėjo 30 d. Komisijos deleguotąjį reglamentą (ES) Nr. 1271/2013 dėl finansinio pagrindų reglamento, taikomo įstaigoms, nurodytoms Europos Parlamento ir Tarybos reglamento (ES, Euratomas) Nr. 966/2012 208 straipsnyje (6), ypač į jo 108 straipsnį,

               —

               atsižvelgdamas į Darbo tvarkos taisyklių 94 straipsnį ir V priedą,

               —

               atsižvelgdamas į Biudžeto kontrolės komiteto pranešimą (A8–0084/2016),

               1.

               pažymi, kad Europos Sąjungos įstaigų vertimo centro galutinėse metinėse ataskaitose buvo pateikti Audito Rūmų ataskaitos priede nurodyti duomenys;

               2.

               pritaria Europos Sąjungos įstaigų vertimo centro 2014 finansinių metų sąskaitų uždarymui;

               3.

               paveda Pirmininkui perduoti šį sprendimą Europos Sąjungos įstaigų vertimo centro direktorei, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 409, 2015 12 9, p. 33.

      (2)  Žr. šio Oficialiojo leidinio p. …

      (3)  OL L 298, 2012 10 26, p. 1.

      (4)  OL L 314, 1994 12 7, p. 1.

      (5)  OL L 357, 2002 12 31, p. 72.

      (6)  OL L 328, 2013 12 7, p. 42.


title: 2011/757/ES: 2011 m. spalio 25 d. Europos Parlamento sprendimas dėl Europos policijos koledžo 2009 finansinių metų sąskaitų uždarymo

text:
26.11.2011

               LT

               Europos Sąjungos oficialusis leidinys

               L 313/25

         EUROPOS PARLAMENTO SPRENDIMAS
   2011 m. spalio 25 d.
   dėl Europos policijos koledžo 2009 finansinių metų sąskaitų uždarymo
   (2011/757/ES)
   EUROPOS PARLAMENTAS,
   atsižvelgdamas į Europos policijos koledžo 2009 finansinių metų galutines metines ataskaitas,
   atsižvelgdamas į Audito Rūmų ataskaitą dėl Europos policijos koledžo 2009 finansinių metų metinių finansinių ataskaitų su Koledžo atsakymais (1),
   atsižvelgdamas į Tarybos 2011 m. vasario 15 d. rekomendaciją (05892/2011 – C7–0052/2011),
   atsižvelgdamas į savo 2011 m. gegužės 10 d. sprendimą (2), kuriuo atidedamas sprendimas dėl 2009 finansinių metų biudžeto įvykdymo patvirtinimo, ir į Europos policijos koledžo direktoriaus atsakymus,
   atsižvelgdamas į EB sutarties 276 straipsnį ir Sutarties dėl Europos Sąjungos veikimo 319 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 2005 m. rugsėjo 20 d. Tarybos sprendimą 2005/681/TVR, įsteigiantį Europos policijos koledžą (CEPOL) (4), ypač į jo 16 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5) 185 straipsnyje, ypač į jo 94 straipsnį,
   atsižvelgdamas į 2011 m. birželio 30 d. Komisijos sprendimą C(2011)4680, kuriuo duodamas sutikimas taikyti nuo Reglamento (EB, Euratomas) Nr. 2343/2002 leidžiančią nukrypti nuostatą, kaip prašė Europos policijos koledžas,
   atsižvelgdamas į Europos policijos koledžo 2010 m. liepos 12 d. ataskaitą dėl privačių išlaidų kompensavimo (10/0257/KA),
   atsižvelgdamas į išorės auditą dėl privačių išlaidų kompensavimo, kurį užsakė Europos policijos koledžas (Sutartis Nr. CEPOL/2010/001),
   atsižvelgdamas į Europos policijos koledžo penkerių metų išorės įvertinimo galutinę ataskaitą (Sutartis Nr. CEPOL/CT/2010/002),
   atsižvelgdamas į Laisvės, saugumo ir teisingumo generalinio direktorato 2009 m. metinę veiklos ataskaitą,
   atsižvelgdamas į Europos policijos koledžo 2010–2014 m. daugiamečio veiksmų plano įgyvendinimo 4-ąją pažangos ataskaitą,
   atsižvelgdamas į Audito Rūmų ataskaitą apie Europos policijos koledžo 2010–2014 m. daugiamečio veiksmų plano įgyvendinimą,
   atsižvelgdamas į Vidaus audito tarnybos 2011 m. liepos 4 d. (nuoroda: Ares (2011) 722479) raštą dėl Europos policijos koledžo 2010–2014 m. daugiamečio veiksmų plano įgyvendinimo 3-osios pažangos ataskaitos,
   atsižvelgdamas į Europos policijos koledžo Europos Parlamento rezoliucijos „2009 finansinių metų biudžeto įvykdymo patvirtinimas: Europos policijos koledžas“ įgyvendinimo ataskaitą ir jos priedus;
   atsižvelgdamas į Europos policijos koledžo ataskaitą apie viešųjų pirkimų vadovo taikymą 2010 m. liepos 1 d. – 2011 m. liepos 1 d. laikotarpiu ir jos priedus,
   atsižvelgdamas į Darbo tvarkos taisyklių 77 straipsnį ir VI priedą,
   atsižvelgdamas į antrąjį Biudžeto kontrolės komiteto pranešimą (A7–0330/2011),

               1.

               pritaria Europos policijos koledžo 2009 finansinių metų sąskaitų uždarymui;

               2.

               paveda Pirmininkui perduoti šį sprendimą Europos policijos koledžo direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 338, 2010 12 14, p. 137.

      (2)  OL L 250, 2011 9 27, p. 260.

      (3)  OL L 248, 2002 9 16, p. 1.

      (4)  OL L 256, 2005 10 1, p. 63.

      (5)  OL L 357, 2002 12 31, p. 72.


title: 2012 m. vasario 27 d. Tarybos sprendimas 2012/123/BUSP, kuriuo iš dalies keičiamas Sprendimas 2011/523/ES, kuriuo iš dalies sustabdomas Europos ekonominės bendrijos ir Sirijos Arabų Respublikos bendradarbiavimo susitarimo taikymas

text:
28.2.2012

               LT

               Europos Sąjungos oficialusis leidinys

               L 54/18

         TARYBOS SPRENDIMAS 2012/123/BUSP
   2012 m. vasario 27 d.
   kuriuo iš dalies keičiamas Sprendimas 2011/523/ES, kuriuo iš dalies sustabdomas Europos ekonominės bendrijos ir Sirijos Arabų Respublikos bendradarbiavimo susitarimo taikymas
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 207 straipsnį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               1977 m. sausio 18 d. Europos ekonominė bendrija ir Sirijos Arabų Respublika sudarė bendradarbiavimo susitarimą (1) (toliau – bendradarbiavimo susitarimas), siekdamos glaudžiau bendradarbiauti visose srityse ir taip stiprinti tarpusavio santykius;

               (2)

               2011 m. rugsėjo 2 d. Taryba priėmė Sprendimą 2011/523/ES (2), kuriuo iš dalies sustabdytas bendradarbiavimo susitarimo taikymas iki tol, kol Sirijos valdžios institucijos baigs sistemingai pažeidinėti žmogaus teises ir bus vėl galima manyti, kad jos laikosi bendrosios tarptautinės teisės ir principų, sudarančių bendradarbiavimo susitarimo pagrindą;

               (3)

               vėliau, atsižvelgdama į dar pablogėjusią padėtį Sirijoje, Sąjunga prieš Sirijos režimą ėmėsi papildomų ribojamųjų priemonių (3);

               (4)

               šiuo atžvilgiu bendradarbiavimo susitarimo taikymas turėtų likti iš dalies sustabdytas. Atsižvelgiant į požiūrį, nustatytą Sprendime 2011/523/ES, taikymo sustabdymas turėtų būti skirtas tik Sirijos valdžios institucijoms, o ne Sirijos gyventojams, ir jis turėtų būti atitinkamai ribotas. Kadangi prekyba auksu, tauriaisiais metalais ir deimantais naudinga visų pirma Sirijos režimui, todėl sudaro jam palankias sąlygas vykdyti represinę politiką, taikymo sustabdymas turėtų būtų išplėstas ir apimti prekybą šiomis medžiagomis,

         PRIĖMĖ ŠĮ SPRENDIMĄ:
   1 straipsnis
   Šio sprendimo priede išvardytos priemonės įtraukiamos į Sprendimo 2011/523/ES priedą.
   2 straipsnis
   Apie šį sprendimą pranešama Sirijos Arabų Respublikai.
   3 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2012 m. vasario 27 d.

            Tarybos vardu

            Pirmininkė

         C. ASHTON

      (1)  OL L 269, 1978 9 27, p. 2.

      (2)  OL L 228, 2011 9 3, p. 19.

      (3)  2012 m. sausio 18 d. Tarybos reglamentas (ES) Nr. 36/2012 dėl ribojamųjų priemonių, atsižvelgiant į padėtį Sirijoje (OL L 16, 2012 1 19, p. 1), 2012 m. sausio 23 d. Tarybos įgyvendinimo reglamentas (ES) Nr. 55/2012, kuriuo įgyvendinama Reglamento (ES) Nr. 36/2012 dėl ribojamųjų priemonių, atsižvelgiant į padėtį Sirijoje, 33 straipsnio 1 dalis (OL L 19, 2012 1 24, p. 6), 2012 m. sausio 23 d. Tarybos įgyvendinimo sprendimas 2012/37/BUSP, kuriuo įgyvendinamas Sprendimas 2011/782/BUSP dėl ribojamųjų priemonių Sirijai (OL L 19, 2012 1 24, p. 33).

      PRIEDAS

         1 straipsnyje nurodytų priemonių sąrašas

                  „6.

                  Tiesioginis arba netiesioginis toliau išvardytų Sąjungos arba kitokios kilmės aukso, tauriųjų metalų ir deimantų pardavimas, tiekimas, perdavimas arba eksportas Sirijos Vyriausybei, jos viešosioms įstaigoms, korporacijoms ir agentūroms, Sirijos centriniam bankui, bet kuriam jų vardu ar jiems vadovaujant veikiančiam asmeniui, subjektui ar įstaigai arba bet kuriam jiems nuosavybės teise priklausančiam arba jų kontroliuojamam subjektui ar įstaigai;

                  7.

                  Tiesioginis arba netiesioginis toliau išvardytų Sirijos arba kitokios kilmės aukso, tauriųjų metalų ir deimantų pirkimas, importas arba gabenimas iš Sirijos Vyriausybės, jos viešųjų įstaigų, korporacijų ir agentūrų, Sirijos centrinio banko ir bet kurio jų vardu ar jiems vadovaujant veikiančio asmens, subjekto ar įstaigos arba bet kurio jiems nuosavybės teise priklausančio arba jų kontroliuojamo subjekto ar įstaigos; ir

                  8.

                  Tiesioginis arba netiesioginis techninės paramos arba tarpininkavimo paslaugų, finansavimo ar finansinės paramos, susijusios su 6 ir 7 punktuose nurodytomis prekėmis, teikimas Sirijos Vyriausybei, jos viešosioms įstaigoms, korporacijoms ir agentūroms, Sirijos centriniam bankui ir bet kuriam jų vardu ar jiems vadovaujant veikiančiam asmeniui, subjektui ar įstaigai arba bet kuriam jiems nuosavybės teise priklausančiam arba jų kontroliuojamam subjektui ar įstaigai.

            Šiame priede nurodytas auksas, taurieji metalai ir deimantai:

                     SS kodas

                     Aprašymas

                  7102

                  Deimantai, apdoroti arba neapdoroti, tačiau neaptaisyti arba neįtvirtinti.

                  7106

                  Sidabras (įskaitant sidabrą, padengtą auksu arba platina), neapdorotas, pusiau apdorotas arba turintis miltelių pavidalą.

                  7108

                  Auksas (įskaitant auksą, padengtą platina), neapdorotas, pusiau apdorotas arba turintis miltelių pavidalą.

                  7109

                  Netaurieji metalai arba sidabras, plakiruoti auksu, neapdoroti labiau už pusiau apdorotus.

                  7110

                  Platina, neapdorota, pusiau apdorota arba turinti miltelių pavidalą.

                  7111

                  Netaurieji metalai, sidabras arba auksas, plakiruoti platina, neapdoroti labiau už pusiau apdorotus.

                  7112

                  Tauriojo metalo arba metalo, plakiruoto tauriuoju metalu, atliekos ir laužas; kitos atliekos ir laužas, kurių sudėtyje yra tauriojo metalo arba tauriojo metalo junginių, dažniausiai naudojami tauriajam metalui regeneruoti.“


title: 1991 m. liepos 30 d. Komisijos sprendimas dėl Muitinės ir netiesioginių mokesčių patariamojo komiteto steigimo

text:
Svarbus teisinis pranešimas

|

31991D0453

Oficialusis leidinys L 241 , 30/08/1991 p. 0043 - 0045 specialusis leidimas suomių kalba: skyrius 2 tomas 8 p. 0090  specialusis leidimas švedų kalba: skyrius 2 tomas 8 p. 0090

		Komisijos sprendimas1991 m. liepos 30 d.dėl Muitinės ir netiesioginių mokesčių patariamojo komiteto steigimo(91/453/EEB)EUROPOS BENDRIJŲ KOMISIJA,atsižvelgdama į Europos ekonominės bendrijos steigimo sutartį,kadangi siekiant sužinoti įvairių profesijų žmonių bei vartotojų sluoksnių nuomones apie problemas, kylančias dėl muitų sąjungos funkcionavimo, Komisijos sprendimu 73/351/EEB [1] su pakeitimais, padarytais Sprendimu 86/565/EEB [2], buvo įsteigtas Muitinės reikalų patariamasis komitetas;kadangi nėra forumo, kuriame būtų galima pareikšti įvairių profesijų žmonių interesus netiesioginių mokesčių taikymo srityje;kadangi turėtų būti numatyta, kad suinteresuotos šalys konsultuojasi dėl šių klausimų;kadangi praktika parodė, jog reikia pakeisti veikiančio patariamojo komiteto struktūrą bei veiklą, kad jis galėtų efektyviau nagrinėti Bendrijos muitų ir mokesčių politikos aspektus, kuriuos Komisija bei pats komitetas nori detaliau išsiaiškinti;kadangi turi būti įsteigtas Muitinės ir netiesioginių mokesčių patariamasis komitetas, kurio kompetencijai būtų patikėti šie nauji reikalai;kadangi komiteto darbo reglamentas turėtų atspindėti sukauptą patirtį,NUSPRENDĖ:1 straipsnisPrie Komisijos steigiamas Muitinės ir netiesioginių mokesčių patariamasis komitetas (toliau — Komitetas).Jį sudaro šių veiklos sričių atstovai: pramonės, žemės ūkio ir žuvininkystės, prekybos, transporto, draudimo ir bankininkystės, muitinės tarpininkų (įskaitant ekspeditorius), turizmo, darbo organizacijų, vartotojų bei mažų ir vidutinių įmonių.2 straipsnisKomitetas Komisijos prašymu arba savo iniciatyva teikia Komisijai savo išvadas dėl visų klausimų, susijusių su muitų politika, PVM ir akcizais.3 straipsnis1. Komitetą sudaro 19 narių.2. Vietos Komitete paskirstomos taip:- trys pramonės atstovams,- dvi žemės ūkio ir žuvininkystės atstovams,- dvi prekybos organizacijų atstovams,- dvi prekybos ir pramonės rūmų atstovams,- dvi transporto atstovams,- viena bankininkystės ir draudimo atstovui,- dvi muitinės tarpininkų (įskaitant ekspeditorius) atstovams,- viena turizmo organizacijų atstovui,- viena darbo organizacijų atstovui,- dvi vartotojų atstovams,- viena mažų ir vidutinių įmonių atstovui.4 straipsnisKomiteto narius skiria Komisija.Bendrijos lygio arba tarptautinės profesinės ar vartotojų organizacijos, geriausiai atstovaujančios veiklos rūšis, kurioms turi įtakos su muitinės veikla bei mokesčiais susiję dalykai, pateikia Komisijai po du skirtingų valstybių narių pilietybes turinčius kandidatus į kiekvieną joms skirtą vietą.5 straipsnis4 straipsnyje nustatyta tvarka paskiriamas kiekvieno Komiteto nario pavaduotojas.Nepažeidžiant 9 straipsnio, pavaduotojai dalyvauja Komiteto posėdžiuose bei kitame darbe tik tada, kai negali dalyvauti jų pavaduojami nariai.6 straipsnisKomiteto narių kadencija yra trys metai su paskyrimo naujai kadencijai galimybe.Pasibaigus šiam trijų metų laikotarpiui, Komiteto nariai toliau vykdo savo pareigas, kol į jų vietas paskiriami kiti asmenys arba jie paskiriami naujai kadencijai.Komiteto narys nustoja eiti savo pareigas nesibaigus trijų metų laikotarpiui, jeigu jis atsistatydina, nustoja būti atstovaujamos organizacijos nariu ar miršta. Jo kadencija taip pat gali būti nutraukta, jeigu jį pasiūliusi organizacija paprašo, kad jis būtų pakeistas.Tokį Komiteto narį likusiai jo kadencijos daliai pakeičiantis asmuo skiriamas 4 straipsnyje nustatyta tvarka.Komiteto nariams už darbą komitete nemokama.7 straipsnisKomisija informaciniu pranešimu paskelbia Europos Bendrijų oficialiajame leidinyje Komiteto narių ir jų pavaduotojų sąrašą.8 straipsnisKomitetas trejiems metams išsirenka pirmininką ir du jo pavaduotojus. Jie turi būti išrinkti dviejų trečdalių posėdyje dalyvaujančių Komiteto narių balsų dauguma. Išrinktieji nariai tampa Komiteto pareigūnais.Komitetas turi teisę tokia pačia dviejų trečdalių balsų dauguma iš savo narių tarpo išrinkti ir daugiau pareigūnų.Komiteto pareigūnai parengia ir organizuoja komiteto darbą.9 straipsnisKomitetas ar suinteresuoti Komisijos padaliniai turi teisę pakviesti bet kurį asmenį, turintį specialisto kvalifikaciją, kaip ekspertą dalyvauti Komiteto darbe nagrinėjant tam tikrą darbotvarkės klausimą.Ekspertai dalyvauja diskusijose tik tada, kai nagrinėjami klausimai, į kurių svarstymą jie pakviesti.10 straipsnisKomitetas turi teisę sudaryti darbo grupes.11 straipsnis1. Komiteto posėdžius šaukia Komisija, jie vyksta Komisijos būstinėje. Komiteto pareigūnų posėdžius šaukia pirmininkas, suderinęs su Komisija.2. Suinteresuotų Komisijos padalinių atstovai dalyvauja Komiteto, jo pareigūnų bei darbo grupių posėdžiuose.3. Sekretoriavimo paslaugas Komitetui, jo pareigūnams, bei darbo grupėms teikia Komisija.12 straipsnisDėl Komiteto nagrinėjamų klausimų nebalsuojama.Komisija, norėdama sužinoti Komiteto nuomonę, gali nustatyti terminą, per kurį Komitetas turi šią nuomonę pareikšti.Įvairių veiklos sričių atstovų pareikštos nuomonės įtraukiamos į posėdžio protokolą, kuris išsiunčiamas Komisijai.Jeigu Komitete priimamas vieningas sprendimas dėl nuomonės, kuri turi būti pareikšta, Komitetas parengia bendrų išvadų projektą, kuris pridedamas prie posėdžio protokolo.13 straipsnisKomisijai informavus Komiteto narius, kad nuomonė, kurią prašoma pareikšti, ar nagrinėjamas klausimas susiję su dalykais, kurie yra konfidencialaus pobūdžio, Komiteto nariai privalo neatskleisti atitinkamos informacijos, gautos dirbant Komitete ar jo darbo grupėse.Tokiais atvejais posėdžiuose dalyvauja tik Komiteto nariai ir suinteresuotų Komisijos padalinių atstovai.14 straipsnisSprendimas 73/351/EEB panaikinamas.15 straipsnisŠis sprendimas įsigalioja 1991 m liepos 30 d.Priimta Briuselyje, 1991 m. liepos 30 d.Komisijos varduChristiane ScrivenerKomisijos narė[1] OL L 321, 1973 11 22, p. 37.[2] OL L 331, 1986 11 25, p. 18.--------------------------------------------------


title: 1996 m. balandžio 10 d. Komisijos Sprendimas dėl Jungtinio tyrimų centro reorganizavimo

text:
Svarbus teisinis pranešimas

|

31996D0282

Oficialusis leidinys L 107 , 30/04/1996 p. 0012 - 0015

		Komisijos sprendimas1996 m. balandžio 10 d.dėl Jungtinio tyrimų centro reorganizavimo(96/282/Euratomas)EUROPOS BENDRIJŲ KOMISIJA,atsižvelgdama į Europos atominės energijos bendrijos steigimo sutartį, ypač į jos 8 straipsnį ir 131 straipsnio 2 dalį,atsižvelgdama į Jungtinio tyrimų centro valdytojų tarybos nuomonę,kadangi 1985 m. lapkričio 20 d. Komisijos sprendimu 85/593/Euratomas dėl Jungtinio tyrimų centro (JTC) reorganizavimo [1] su paskutiniais pakeitimais, padarytais Sprendimu 93/95/Euratomas [2] ir Sprendimu 94/809/Euratomas [3], patvirtinta tokia Jungtinio tyrimo centro struktūra, kuri yra tinkama vykdyti jam pavestas užduotis;kadangi ši struktūra keičiama, kai tik Komisija mano tai esant būtina tam, kad būtų užtikrintas optimalus JTC vykdomos veiklos veiksmingumas ir visiškas jos atitikimas Komisijos prioritetams;kadangi 1996 m. sausio 16 d. Komisija nusprendė, kad JTC turi tapti savarankišku Komisijos generaliniu direktoratu, siekiant jam užtikrinti valdymo autonomiją, būtiną tinkamam Centro uždavinių vykdymui;kadangi Sprendimas 85/593/Euratomas ir jo pakeitimai turėtų būti atitinkamai pakeisti šiuo sprendimu,NUSPRENDĖ:1 straipsnisJungtinį tyrimų centrą (toliau – JTC) sudaro Komisijos įkurti padaliniai, kurie turi įgyvendinti Bendrijos tyrimų programas ir vykdyti kitus Komisijos jam pavestus uždavinius.2 straipsnisJTC organai yra šie:- Generalinis direktorius,- Valdytojų taryba,- Mokslinis komitetas.3 straipsnisJTC vadovauja Generalinis direktorius, kurį skiria Komisija. Generalinio direktoriaus ir dalies jam pavaldžių tarnybų buvimo vieta yra Briuselyje.Generalinis direktorius imasi visų priemonių, būtinų veiksmingam JTC veikimui užtikrinti, laikydamasis galiojančių taisyklių ir jam suteiktų įgaliojimų.Laikydamasis toliau nustatytos tvarkos, Generalinis direktorius:- ruošia JTC įvairių veiklos sričių programų projektus, kurie turi būti pateikti Komisijai, nurodydamas jų finansinius aspektus,- sukuria JTC strategiją, pirmiausia apimančią konkurencinę veiklą ir imasi priemonių jai įgyvendinti,- veda derybas su trečiosioms šalimis dėl tyrimų sutarčių ir jas pasirašo,- atsako už programų įgyvendinimą ir finansų administravimą,- nustato JTC vidaus struktūrą, ypač atsižvelgdamas į biudžeto reikalavimus,- neviršydamas jam suteiktų įgaliojimų, įgyvendina galias, pagal Pareigūnų tarnybos nuostatus suteiktas skiriančiajai institucijai, ir galias, suteiktas institucijai, įgaliotai sudarinėti sutartis pagal kitų tarnautojų įdarbinimo sąlygas.4 straipsnis1. Šiuo sprendimu sudaroma JTC Valdytojų taryba. Ją sudaro šie nariai:a) kiekvienos valstybės narės aukšto lygio atstovas, kurį paskiria Komisija iš konkrečios valstybės valdžios institucijų pasiūlytų kandidatų;b) pirmininkas, kurį išrenka a punkte minimi valstybių narių atstovai.Visi nariai skiriami trejų metų kadencijai, kuri gali būti pratęsta.2. Valdytojų taryba padeda Generaliniam direktoriui ir teikia nuomones, kurios vėliau turi būti pateiktos Komisijai, dėl klausimų, susijusių su:- JTC vaidmeniu Bendrijos tyrimų ir technologijų plėtros strategijoje,- JTC moksliniu/techniniu ir finansiniu valdymu ir jam pavestų uždavinių vykdymu.Kai sprendžiami klausimai, kuriuos Generaliniam direktoriui pavedė spręsti Komisija, ir visi klausimai, kurie yra konkrečiai susiję su Valdytojų taryba, Generalinis direktorius, prieš įgyvendindamas savo pasiūlymus, prašo, kad Valdytojų taryba pateiktų savo nuomonę dėl jo pasiūlymų.Valdytojų taryba privalo pateikti išankstinę nuomonę dėl visų klausimų, teikiamų Komisijos sprendimui.Valdytojų taryba pirmiausia nagrinėja ir sprendžia šiuos klausimus:i) pasiūlymus dėl konkrečių programų, kurias siūloma įgyvendinti JTC bei pasiūlymus dėl kitų naujų uždavinių, kuriuos planuojama pavesti JTC;ii) ruošia daugiametį strateginį planą, reglamentuojantį visą JTC veiklą, o kiekvienais metais, ne vėliau kaip gruodžio 31 dieną, parengia atitinkamą metinį darbo planą, nurodydama kiekvienos ateinančių metų darbo programos tikslus ir pateikdama trumpą programos aprašymą su pagrindinėmis datomis, mokslinėmis nuorodomis ir apytikslėmis išlaidomis;iii) vykdo konkrečių JTC vykdomų tyrimo ir technologijų plėtros programų vėlesnę priežiūrą:- kontroliuoja jų įgyvendinimą, ypatingą dėmesį kreipdama į jų atitikimą Bendrijos poreikiams,- prižiūri, kad programų raida sietųsi su konkrečiomis netiesioginių veiksmų programomis, vykdomomis pagrindinių programų rėmuose; šiuo tikslu Valdytojų taryba vieną kartą metuose organizuoja pasikeitimą nuomonėmis su atitinkamais programų komitetais,- atlieka reikiamus programų pakeitimus;iv) palaiko ryšius su kitomis Komisijos tarnybomis ir trečiosiomis šalimis, laikydamasi kliento/rangovo principo;v) svarsto JTC konkurencinės veiklos strategiją ir vykdo jos vėlesnę priežiūrą;vi) formuluoja pasiūlymus dėl JTC metinio biudžeto ir prižiūri jo įgyvendinimą;vii) - sprendžia klausimus dėl JTC struktūros,- finansų valdymo,- svarbių investicijų,- tyrimų veiklos vykdymo,- vertina tyrimų veiklą, siųsdama "lankančias grupes", sudarytas iš nepriklausomų ekspertų, ir vykdo jų rekomendacijų vėlesnę priežiūrą;viii) atsako už personalo politiką, ypatingą dėmesį kreipdama į:- pasiūlymų dėl JTC personalo politikos formulavimą,- aspektus, susijusius su darbuotojų judėjimu ir mokslinių bei techninių darbuotojų keitimusi su viešosiomis ir privačiomis valstybių narių institucijomis;ix) skiria JTC aukšto lygio darbuotojus ir pratęsia ar nutraukia jų funkcijų vykdymą.3. Valdytojų taryba teikia nuomones balsų dauguma, numatyta EAEB sutarties 118 straipsnio 2 dalyje, paskirstant balsus pagal minėtos straipsnio dalies nuostatas. Pirmininkas nebalsuoja.Komisija privalo visiškai atsižvelgti į Valdytojų tarybos pateiktas nuomones. Jeigu Valdytojų taryba nepritaria Generalinio direktoriaus pasiūlymui, klausimas perduodamas svarstyti Komisijai, kuri turi priimti sprendimą. Komisija praneša apie savo sprendimą Valdytojų tarybai. Jeigu sprendimas neatitinka Valdytojų tarybos nuomonės, nedelsiant apie tai pranešama Tarybai. Tarybai taip pat pateikiami tokio sprendimo priėmimo motyvai.Jeigu sprendžiant klausimą, dėl kurio Komisija privalo priimti sprendimą, Komisija nesutinka su Valdytojų tarybos nuomone, su tokiu klausimu susijusių priemonių įgyvendinimas atidedamas vienam mėnesiui; per šį mėnesį minėtas klausimas grąžinamas spręsti Valdytojų tarybai ir prašoma pateikti naują nuomonę. Gavus šią nuomonę ar pasibaigus minėtam mėnesio terminui, Komisija priima galutinį sprendimą ir praneša apie tai Valdytojų tarybai. Jeigu Komisija negali sutikti su Valdytojų tarybos nuomone, Komisija nedelsdama praneša Tarybai apie savo sprendimą ir pateikia tokio sprendimo priėmimo motyvus. Komisija visuomet praneša Valdytojų tarybai apie savo sprendimus, susijusius su JTC dėl visų klausimų, dėl kurių Valdytojų taryba pateikė nuomonę.Valdytojų taryba gali per Komisiją pateikti nuomones Tarybai ir Europos Parlamentui dėl visų klausimų, susijusių su JTC.4. Valdytojų taryba pateikia savo pastabas dėl Generalinio direktoriaus parengtos metinės valdymo ataskaitos. Šios pastabos kartu su Komisijos patvirtinta metine valdymo ataskaita siunčiamos Tarybai ir Europos Parlamentui.Valdytojų taryba pataria Generaliniam Direktoriui dėl JTC vykdomų uždavinių, susijusių tiek su mokslinių ir techninių rezultatų, tiek su Centro administraciniu ir finansiniu valdymu, vertinimo organizavimo; Valdytojų taryba taip pat teikia patarimus, vykdant nepriklausomų ekspertų, kviečiamų dalyvauti šiame vertinime, atranką. Valdytojų taryba pateikia savo pastabas dėl šių vertinimų rezultatų.5. Valdytojų taryba posėdžiauja ne mažiau kaip keturis kartus per metus.Valdytojų taryba parengia savo darbo tvarkos taisykles, įskaitant taisykles, reglamentuojančias jos darbo organizavimą.JTC aprūpina Valdytojų tarybą sekretoriatu ir pateikia jai visą reikiamą informaciją.5 straipsnisŠiuo sprendimu įsteigiamas JTC Mokslinis komitetas, skirtas padėti Generaliniam direktoriui.Pusę Mokslinio komiteto narių sudaro Generalinio direktoriaus paskirti nariai iš pagrindinių skyriaus ar projektų vadovų bei aukšto lygio mokslinių darbuotojų tarpo, o kitą pusę atstovų sudaro mokslinių ir techninių darbuotojų išrinkti mokslinių ir techninių darbuotojų atstovai.Generalinis direktorius nuolat tariasi su Moksliniu komitetu dėl visų mokslinio ar techninio pobūdžio klausimų, susijusių su JTC vykdoma veikla. Ryšium su tuo Komiteto nariai dalyvauja rengiant programų projektus.6 straipsnis1. Atsižvelgdamas į bendrąją Tarybos ir Europos Parlamento priimtą politiką ir į Komisijos patvirtintas bendrąsias gaires, Generalinis direktorius parengia JTC veiklos sričių programų projektus.2. Dėl programų projektų tariamasi su Valdytojų taryba.3. Komisija išanalizuoja programų projektus, atsižvelgdama į bendrąją Bendrijos politiką ir Bendrijos biudžeto padėtį. Ji priima pasiūlymus, laikydamasi Sutarties nuostatų, ir pateikia juos Tarybai.7 straipsnis1. Generalinis direktorius atsako už tinkamą JTC pavestų įgyvendinti programų vykdymą. Savo sprendimais jis vadovauja Institutų ir tarnybų veiklai, pirmiausia spręsdamas, kuris iš alternatyvių metodų bus naudojamas įgyvendinant programų tikslus.2. Generalinis direktorius pateikia Komisijai visą informaciją, kurios jai reikia rengiant ataskaitas, numatytas Euratomo sutarties 11 straipsnyje.3. Prireikus Generalinis direktorius užtikrina, kad vėlesnės programos būtų tinkamai suderintos ir susijusios su anksčiau vykdytomis programomis, jas įgyvendinant ir rengiant ypatingą dėmesį atkreipiant į mokslinę ir pramoninę JTC infrastruktūrą. Generalinis direktorius organizuoja programų peržiūrą, kuri vykdoma kas du metus.8 straipsnis1. Kiekvienais metais Generalinis direktorius parengia programų įgyvendinimui būtinų lėšų sąmatą, kad būtų galima parengti atitinkamą Bendrijų preliminaraus biudžeto projekto dalį. Ši sąmata apima pajamų ir išlaidų, susijusių su JTC vykdomu darbu konkurencingai veiklai, prognozę.6 straipsnio nuostatos mutatis mutandis taikomos rengiant tyrimų veiklos preliminarius biudžetų projektus.2. JTC išlaidas patvirtina Generalinis direktorius; jis pasirašo mokėjimo pavedimus ir kvitus; jis sudaro sutartis ir patvirtina lėšų pervedimą.3. Finansinių metų pabaigoje Generalinis direktorius pateikia Komisijai einamųjų finansinių metų pajamų ir išlaidų ataskaitą.4. Komisija paskiria pareigūną, atsakingą už įsipareigojimų kontrolę, išlaidų patvirtinimą ir pajamų gavimo kontrolę.5. Komisija paskiria buhalterį, atsakingą už išlaidų apmokėjimą ir pajamų gavimą, lėšų ir vertybinių popierių tvarkymą bei seifo saugojimą.9 straipsnis1. Neviršydamas jam suteiktų įgaliojimų Generalinis direktorius turi tokias galias personalo atžvilgiu, kokias jam suteikė skiriančioji institucija.2. Tačiau pareigūnų ir kitų A1 ir A2 lygio tarnautojų atžvilgiu galias, numatytas Tarnybos nuostatų 29, 49, 50 ir 51 straipsniuose bei VI antraštinėje dalyje, Generalinio direktoriaus siūlymu vykdo Komisija.3. Komisijos vardu Generalinis direktorius imasi visų būtinų priemonių tam, kad būtų užtikrintas asmenų ir įrengimų, už kuriuos jis atsako, saugumas.10 straipsnisGeneralinis direktorius gali pavesti vykdyti jam suteiktus įgaliojimus Generalinio direktoriaus pavaduotojui ir direktoriams.Priimta Briuselyje, 1996 m. balandžio 10 d.Komisijos varduÉdith CressonKomisijos narė[1] OL L 373, 1985 12 31, p. 6.[2] OL L 37, 1993 2 13, p. 44.[3] OL L 330, 1994 12 21, p. 64.--------------------------------------------------


title: 2011/812/ES: 2011 m. gruodžio 1 d. Tarybos sprendimas dėl Regionų komiteto Švedijai atstovaujančio nario ir Švedijai atstovaujančio pakaitinio nario skyrimo

text:
7.12.2011

               LT

               Europos Sąjungos oficialusis leidinys

               L 324/32

         TARYBOS SPRENDIMAS
   2011 m. gruodžio 1 d.
   dėl Regionų komiteto Švedijai atstovaujančio nario ir Švedijai atstovaujančio pakaitinio nario skyrimo
   (2011/812/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Švedijos Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES (1) ir 2010/29/ES (2) dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d.;

               (2)

               pasibaigus Kent JOHANSSON kadencijai tapo laisva nario vieta;

               (3)

               Ewa-May KARLSSON paskyrus Regionų komiteto nare tampa laisva pakaitinio nario vieta,

         PRIĖMĖ ŠĮ SPRENDIMĄ:
   1 straipsnis
   Likusiam kadencijos laikui – iki 2015 m. sausio 25 d. – į Regionų komitetą skiriamos:

               a)

               nare:

                           —

                           Ewa-May KARLSSON, Ledamot i kommunfullmäktige, Vindelns kommun

                     ir

               b)

               pakaitine nare:

                           —

                           Carola GUNNARSSON, Ledamot i kommunfullmäktige, Sala kommun.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2011 m. gruodžio 1 d.

            Tarybos vardu

            Pirmininkas

         W. KOSINIAK-KAMYSZ

      (1)  OL L 348, 2009 12 29, p. 22.

      (2)  OL L 12, 2010 1 19, p. 11.


title: 2010/247/: 2010 m. balandžio 26 d. Tarybos sprendimas dėl Regionų komiteto Lenkijai atstovaujančių nario ir pakaitinio nario skyrimo

text:
1.5.2010

               LT

               Europos Sąjungos oficialusis leidinys

               L 110/30

         TARYBOS SPRENDIMAS
   2010 m. balandžio 26 d.
   dėl Regionų komiteto Lenkijai atstovaujančių nario ir pakaitinio nario skyrimo
   (2010/247/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 305 straipsnį,
   atsižvelgdama į Lenkijos Vyriausybės pasiūlymą,
   kadangi:

               (1)

               2009 m. gruodžio 22 d. ir 2010 m. sausio 18 d. Taryba priėmė sprendimus 2009/1014/ES ir 2010/29/ES dėl Regionų komiteto narių ir pakaitinių narių skyrimo laikotarpiui nuo 2010 m. sausio 26 d. iki 2015 m. sausio 25 d. (1).

               (2)

               Pasibaigus Regionų komiteto nario Tadeusz WRONA kadencijai, tapo laisva Regionų komiteto nario vieta. Paskyrus Jan BRONŚ Regionų komiteto nariu tapo laisva pakaitinio nario vieta,

         NUSPRENDĖ:
   1 straipsnis
   Likusiam kadencijos laikui – iki 2015 m. sausio 25 d. – į Regionų komitetą skiriami:

               a)

               nariu:

                           —

                           Jan BRONŚ, Mayor of Oleśnica (įgaliojimų pakeitimas),

                     bei

               b)

               pakaitiniu nariu:

                           —

                           Zbigniew PODRAZA, Mayor of Dąbrowa Górnicza.

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2010 m. balandžio 26 d.

            Tarybos vardu

            Pirmininkas

         M. Á. MORATINOS

      (1)  OL L 348, 2009 12 29, p. 22 ir OL L 12, 2010 1 19, p. 11.


Svarbus teisinis pranešimas

|

52007IP0151

2007 m. balandžio 25 d. Europos Parlamento sprendimas dėl laikinojo klimato kaitos komiteto sudarymo ir įgaliojimų, sudėties bei įgaliojimų laiko patvirtinimo

Oficialusis leidinys 074 E , 20/03/2008 p. 0652 - 0653

		P6_TA(2007)0151Laikinasis klimato kaitos komitetas2007 m. balandžio 25 d. Europos Parlamento sprendimas dėl laikinojo klimato kaitos komiteto sudarymo ir įgaliojimų, sudėties bei įgaliojimų laiko patvirtinimoEuropos Parlamentas,- atsižvelgdamas į Darbo tvarkos taisyklių 175 straipsnį,- atsižvelgdamas į 2007 m. balandžio 19 d. Pirmininkų sueigos sprendimą pasiūlyti sudaryti laikinąjį klimato kaitos komitetą ir apibrėžti jo įgaliojimus bei sudėtį,- atsižvelgdamas į tai, kad visais lygmenimis būtina skubiai imtis konkrečių priemonių klimato kaitos problemoms spręsti, o politiniams veikėjams būtina paspartinti šį procesą,- atsižvelgdamas į Europos Parlamento rezoliucijas dėl klimato kaitos, ypač į 2005 m. lapkričio 16 d. [1], 2006 m. spalio 26 d. [2] ir 2007 m. vasario 14 d. [3] priimtas rezoliucijas,- atsižvelgdamas į tai, kad būtina rinkti ir koordinuoti įvairių susijusių komitetų nuomones siekiant, jog Europos Parlamentas galėtų atlikti pagrindinį vaidmenį atkreipdamas dėmesį į klimato kaitą ir įtraukdamas šį klausimą tarp pačių svarbiausių tarptautinės darbotvarkės klausimų,- atsižvelgdamas į tai, kad būtina atitinkamai organizuoti savo darbą ir struktūrą, ypač suteikiant papildomas priemones, kurios būtinos šiam klausimui tinkamai išspręsti,1. nusprendžia sudaryti laikinąjį klimato kaitos komitetą, kuriam suteikiami šie įgaliojimai:a) rengti pasiūlymus dėl būsimos integruotos Europos Sąjungos politikos klimato kaitos srityje ir koordinuoti Europos Parlamento poziciją per tarptautines derybas dėl klimato kaitos politikos po 2012 m.;b) analizuoti ir įvertinti padėtį, susidariusią dėl klimato kaitos, ir teikti pasiūlymus dėl atitinkamų veiksmų visais lygmenimis kartu su finansiniu jų poveikio ir išlaidų dėl neveikimo įvertinimu;c) parengti kiek įmanoma išsamesnį veiksmų, susijusių su neseniai pasiekta pažanga ir perspektyvomis dėl kovos su klimato kaita, sąrašą, suteikiantį Europos Parlamentui reikalingą išsamią jų analizę, kad jis galėtų prisiimti politinius įsipareigojimus;d) ištirti šios neseniai pasiektos pažangos ir minėtų perspektyvų poveikį aplinkos apsaugos, juridiniu, ekonominiu, socialiniu, geopolitiniu, regioniniu ir visuomenės sveikatos požiūriu;e) nagrinėti ir įvertinti tai, kaip taikomi atitinkami Bendrijos teisės aktai;f) tuo tikslu užmegzti atitinkamus ryšius ir rengti klausymus su valstybių narių ir trečiųjų šalių parlamentais ir vyriausybėmis, Europos institucijomis bei tarptautinėmis organizacijomis, taip pat mokslininkų bendruomenės, verslo ir pilietinės visuomenės atstovais, taip pat vietos ir regionų valdžios institucijų tinklais;2. nusprendžia, kad Europos Parlamento nuolatinių komitetų, atsakingų už Bendrijos teisės aktų, susijusių su šiuo klausimu, priėmimą, stebėseną ir įgyvendinimą, įgaliojimai lieka nepakitę, tačiau laikinasis komitetas gali teikti rekomendacijas dėl priemonių arba iniciatyvų, kurių reikėtų imtis;3. nusprendžia, kad įgaliojimai laikinajam komitetui suteikiami dvylikai mėnesių nuo 2007 m. gegužės 10 d., o šiam terminui pasibaigus komitetas pateiks Parlamentui ataskaitą su rekomendacijomis, kokių veiksmų arba iniciatyvų reikėtų imtis;4. nusprendžia, kad laikinąjį komitetą sudarys 60 narių.[1] OL C 280 E, 2006 11 18, p. 120.[2] Tą dieną priimti tekstai, P6_TA(2006)0460.[3] Tą dieną priimti tekstai, P6_TA(2007)0038.--------------------------------------------------


title: 2010/424/CFSP: 2010 m. liepos 26 d. Tarybos sprendimas 2010/424/BUSP, kuriuo iš dalies keičiami Bendrieji veiksmai 2008/736/BUSP dėl Europos Sąjungos stebėsenos misijos Gruzijoje (EUMM Georgia)

text:
31.7.2010

               LT

               Europos Sąjungos oficialusis leidinys

               L 199/29

         TARYBOS SPRENDIMAS 2010/424/BUSP
   2010 m. liepos 26 d.
   kuriuo iš dalies keičiami Bendrieji veiksmai 2008/736/BUSP dėl Europos Sąjungos stebėsenos misijos Gruzijoje (EUMM Georgia)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį ir 43 straipsnio 2 dalį,
   kadangi:

               (1)

               2008 m. rugsėjo 15 d. Taryba priėmė Bendruosius veiksmus 2008/736/BUSP dėl Europos Sąjungos stebėsenos misijos Gruzijoje (EUMM Georgia) (1).

               (2)

               Bendrųjų veiksmų 2008/736/BUSP galiojimo terminas paskiausią kartą buvo pratęstas Bendraisiais veiksmais 2009/572/BUSP (2) iki 2010 m. rugsėjo 14 d. Orientacinė finansavimo suma, numatyta su EUMM Georgia susijusioms išlaidoms padengti iki tos datos, buvo 49 600 000 EUR. Orientacinė finansavimo suma turėtų būti padidinta 2 500 000 EUR siekiant, kad būtų padengtos su papildomais misijos veiklos poreikiais susijusios išlaidos.

               (3)

               Bendrieji veiksmai 2008/736/BUSP turėtų būti atitinkamai iš dalies pakeisti,

         PRIĖMĖ ŠĮ SPRENDIMĄ:
   1 straipsnis
   Bendrųjų veiksmų 2008/736/BUSP 14 straipsnio 1 dalis pakeičiama taip:

      „1.   Orientacinė finansavimo suma, skirta su misija susijusioms išlaidoms padengti, yra 52 100 000 EUR.“

   2 straipsnis
   Šis sprendimas įsigalioja jo priėmimo dieną.

      Priimta Briuselyje 2010 m. liepos 26 d.

            Tarybos vardu

            Pirmininkė

         C. ASHTON

      (1)  OL L 248, 2008 9 17, p. 26.

      (2)  OL L 197, 2009 7 29, p. 110.


title: 2006 m. gruodžio 13 d. ELPA priežiūros institucijos sprendimas Nr. 387/06/COL, iš dalies keičiantis ELPA priežiūros institucijos sprendimą Nr. 195/04/COL dėl įgyvendinimo nuostatų, nurodytų ELPA valstybių susitarimo dėl priežiūros institucijos ir teisingumo teismo įsteigimo 3 protokolo II dalies 27 straipsnyje, dėl standartinių pranešimo apie pagalbą formų

text:
11.6.2009

               LT

               Europos Sąjungos oficialusis leidinys

               L 148/35

         ELPA PRIEŽIŪROS INSTITUCIJOS SPRENDIMAS

   Nr. 387/06/COL
   2006 m. gruodžio 13 d.
   iš dalies keičiantis ELPA priežiūros institucijos sprendimą Nr. 195/04/COL dėl įgyvendinimo nuostatų, nurodytų ELPA valstybių susitarimo dėl priežiūros institucijos ir teisingumo teismo įsteigimo 3 protokolo II dalies 27 straipsnyje, dėl standartinių pranešimo apie pagalbą formų
   ELPA PRIEŽIŪROS INSTITUCIJA,
   ATSIŽVELGDAMA į Europos ekonominės erdvės susitarimą (1), ypač į jo 61–63 straipsnius ir 26 protokolą,
   ATSIŽVELGDAMA į ELPA valstybių susitarimą dėl Priežiūros institucijos ir Teisingumo Teismo įsteigimo (2), ypač į Priežiūros institucijos ir Teismo susitarimo 3 protokolo II dalies 27 straipsnį,
   KADANGI 2004 m. liepos 14 d. ELPA priežiūros institucija priėmė Sprendimą Nr. 195/04/COL dėl įgyvendinimo nuostatų, nurodytų Priežiūros institucijos ir Teismo susitarimo 3 protokolo II dalies 27–29 straipsniuose (3),
   KADANGI ELPA priežiūros institucijos sprendimu Nr. 195/04/COL buvo nustatyta privaloma išsami pranešimo apie valstybės pagalbą forma,
   KADANGI ELPA priežiūros institucija priėmė naujas 2007–2013 m. nacionalinės regioninės pagalbos teikimo gaires (4), kurios bus taikomos visai regioninei pagalbai, teikiamai po 2006 m. gruodžio 31 d.,
   KADANGI priėmus naujas 2007–2013 m. Bendrijos nacionalinės regioninės pagalbos teikimo gaires (5), Europos Komisija pakeitė pranešimo apie pagalbą formos dalis (6),
   KADANGI ELPA priežiūros institucijai priėmus naujas 2007–2013 m. Nacionalinės regioninės pagalbos teikimo gaires, yra būtina pakeisti pranešimo apie pagalbą formą Sprendime Nr. 195/04/COL,
   PASIKONSULTAVUSI su Valstybės pagalbos patariamuoju komitetu 2006 m. lapkričio 21 d. raštu, remdamasi Priežiūros institucijos ir Teismo susitarimo 3 protokolo II dalies 29 straipsniu,
   PRIĖMĖ ŠĮ SPRENDIMĄ:
   1 straipsnis
   ELPA priežiūros institucijos sprendimo Nr. 195/04/COL I priedas iš dalies keičiamas atsižvelgiant į šio sprendimo priedą.
   2 straipsnis
   Šis sprendimas skirtas Islandijos Respublikai, Lichtenšteino Kunigaikštystei ir Norvegijos Karalystei.
   3 straipsnis
   Šis sprendimas įsigalioja kitą dieną po to, kai jį priima Institucija.
   4 straipsnis
   Šis sprendimas yra autentiškas anglų kalba.

      Priimta Briuselyje 2006 m. gruodžio 13 d.

            ELPA priežiūros institucijos vardu

         Bjørn T. GRYDELAND

            Pirmininkas

         Kristján Andri STEFÁNSSON

            Kolegijos narys

      (1)  Toliau – EEE susitarimas.

      (2)  Toliau – Priežiūros institucijos ir Teismo susitarimas.

      (3)  OL L 139, 2006 5 25, p. 37 ir EEA priedas Nr. 26, 2006 5 25, p. 1.

      (4)  2006 m. balandžio 6 d. ELPA priežiūros institucijos sprendimas Nr. 85/06/COL, dar nepaskelbtas Oficialiajame leidinyje. Valstybės pagalbos gairių 25B skyrius atitinka Komisijos komunikatą „2007–2013 m. Nacionalinės regioninės pagalbos teikimo gairės“ (OL C 54, 2006 3 4, p. 13).

      (5)  Žr. 4 išnašą.

      (6)  2006 m. spalio 24 d. Komisijos reglamentas (EB) Nr. 1627/2006, iš dalies keičiantis Reglamentą (EB) Nr. 794/2004 dėl standartinių pranešimo apie pagalbą formų (OL L 302, 2006 11 1, p. 10).

      PRIEDAS


title: 2006/613/EB: 2005 m. spalio 6 d. Sprendimas Nr. 204 dėl Tarybos reglamentams (EEB) Nr. 1408/71 ir (EEB) Nr. 574/72 taikyti reikalingų formų pavyzdžių (E 200 serijos) (Tekstas svarbus EEE bei ES ir Šveicarijos susitarimui)

text:
16.9.2006

               LT

               Europos Sąjungos oficialusis leidinys

               L 254/1

      SPRENDIMAS Nr. 204
   2005 m. spalio 6 d.
   dėl Tarybos reglamentams (EEB) Nr. 1408/71 ir (EEB) Nr. 574/72 taikyti reikalingų formų pavyzdžių (E 200 serijos)
   (tekstas svarbus EEE bei ES ir Šveicarijos susitarimui)
   (2006/613/EB)
   DARBUOTOJŲ MIGRANTŲ SOCIALINĖS APSAUGOS ADMINISTRACINĖ KOMISIJA,
   atsižvelgdama į 1971 m. birželio 14 d. Tarybos reglamento (EEB) Nr. 1408/71 (1) dėl socialinės apsaugos sistemų taikymo pagal darbo sutartį dirbantiems asmenims, savarankiškai dirbantiems asmenims ir jų šeimos nariams, judantiems Bendrijoje 81 straipsnio a punktą, pagal kurį Administracinės komisijos pareiga yra nagrinėti visus administravimo klausimus, kylančius iš Reglamento (EEB) Nr. 1408/71 ir paskesnių reglamentų,
   atsižvelgdama į Tarybos reglamento (EEB) Nr. 574/72 (2), nustatančio Reglamento (EEB) Nr. 1408/71 įgyvendinimo tvarką, 2 straipsnio 1 dalį, pagal kurią Administracinės komisijos pareiga yra parengti Reglamentams (EEB) Nr. 1408/71 ir (EEB) Nr. 574/72 taikyti reikalingų dokumentų pavyzdžius,
   atsižvelgdama į 2001 m. gruodžio 10 d. Sprendimą Nr. 184 (3) dėl Tarybos reglamentams (EEB) Nr. 1408/71 ir (EEB) Nr. 574/72 taikyti reikalingų formų pavyzdžių (nuo E 201 iki E 207, E 213 ir E 215),
   atsižvelgdama į 2002 m. gruodžio 10 d. Sprendimą Nr. 188 (4) dėl Tarybos reglamentui (EEB) Nr. 574/72 taikyti reikalingų formų pavyzdžių (E 210 ir E 211),
   kadangi:

               (1)

               Dėl 2004 m. gegužės 1 d. įvykusios Europos Sąjungos plėtros būtina iš dalies pakeisti E 200 serijos formas.

               (2)

               1992 m. gegužės 2 d. Europos ekonominės erdvės sutartimi (EEE sutartis), papildyta 1993 m. kovo 17 d. Protokolo VI priedu, Reglamentai (EEB) Nr. 1408/71 ir (EEB) Nr. 574/72 įgyvendinami Europos ekonominėje erdvėje.

               (3)

               Europos bendrija ir jos valstybės narės bei Šveicarijos Konfederacija sudarė susitarimą dėl laisvo asmenų judėjimo (Šveicarijos susitarimas), kuris įsigaliojo 2002 m. birželio 1 d. Susitarimo II priedas yra susijęs su Reglamentais (EEB) Nr. 1408/71 ir (EEB) Nr. 574/72.

               (4)

               Dėl praktinių sumetimų Europos Sąjungoje ir pagal EEE bei Šveicarijos susitarimus naudojamos formos turėtų būti identiškos,

         NUSPRENDĖ:

               1.

               Yra patvirtinami dokumentų E 202 su papildomais 1–9 puslapiais, E 203 su papildomais 1–13 puslapiais, E 204 su papildomais 1–9 puslapiais, E 205(BE), (CZ), (DK), (DE), (EE), (GR), (ES), (FR), (IE), (IT), (CY), (LV), (LT), (LU), (HU), (MT), (NL), (AT), (PL), (PT), (SI), (SK), (FI), (SE), (UK), (IS), (LI), (NO), (CH), E 207, E 210, E 211, E 213 su papildomais 1–5 puslapiais ir E 215 su papildomu puslapiu pavyzdžiai, kurių formos pridedamos prie šio sprendimo.

               2.

               Atsakingos valstybių narių institucijos pateikia suinteresuotosioms šalims formas, parengtas pagal pridedamus pavyzdžius. Šios formos turi būti parengtos visomis oficialiomis Bendrijos kalbomis ir tokiu būdu, kad formos skirtingomis kalbomis būtų visiškai identiškos ir visi adresatai galėtų gauti savo gimtąja kalba išspausdintas formas.

               3.

               Šis sprendimas, keičiantis Sprendimus Nr. 184 ir Nr. 188, skelbiamas Europos Sąjungos oficialiajame leidinyje. Šis sprendimas taikomas nuo pirmos kito mėnesio po jo paskelbimo dienos.

            Administracinės komisijos pirmininkė

         Anna HUDZIECZECK

      (1)  OL L 149, 1971 7 5, p. 2. Reglamentas su paskutiniais pakeitimais, padarytais Europos Parlamento ir Tarybos reglamentu (EB) Nr. 647/2005 (OL L 117, 2005 5 4, p. 1).

      (2)  OL L 74, 1972 3 27, p. 1. Reglamentas su paskutiniais pakeitimais, padarytais Europos Parlamento ir Tarybos reglamentu (EB) Nr. 647/2005.

      (3)  OL L 304, 2002 11 6, p. 1; pataisyta OL L 315, 2002 11 19, p. 22.

      (4)  OL L 112, 2003 5 6, p. 12.